GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nEŊUBUBU be yele yameʋu si le zɔzɔm ɖe mɔfiame gbegblẽ dzi me doa ŋɔdzi na ame. Gake tsɔe be ame aɖe gblẽ nane le yameʋua ƒe mɔfianuwo ŋu alo ɖoe tsɔ nyatakaka gbegblẽ de eme! Le kpɔɖeŋunyagbɔgblɔ nu la, nusia tututue ame aɖe le didim be yeawɔ na wò dzitsinya. Eɖoe kplikpaa be yeagblẽ nu le wò agbenyuinɔnɔ mɔfianu ŋu. Eƒe tameɖoɖoe nye be yeana mia kple Mawu dome nagblẽ!—Hiob 2:2-5; Yohanes 8:44.\nAmekae nudomegblẽla vɔ̃ɖi sia nye? Woyɔe le Biblia la me be ‘da xoxo la, esi woyɔna be: Abosam kple Satana, amesi nye xexeame katã blela la.’ (Nyaɖeɖefia 12:9) Wokpɔe le Eden-bɔa me wòtsɔ susu vɔ̃ ble Xawa be wògbe nu nyui si wònya dzi wɔwɔ hedze aglã ɖe Mawu ŋu. (Mose I, 3:1-6, 16-19) Tso ɣemaɣi la, Satana kpɔ egbɔ be woɖo amebeble habɔbɔ blibowo be wokplɔ ame gbogbo aɖewo wozu Mawu ƒe futɔwo. Alakpasubɔsubɔe ɖi fɔ wu le habɔbɔ siawo dome.—Korintotɔwo II 11:14, 15.\nAlakpasubɔsubɔ Gblẽa Dzitsinya Dome\nLe Biblia ƒe agbalẽ si nye Nyaɖeɖefia me la, woɖe alakpasubɔsubɔ fia be enye kpɔɖeŋugbolo si woyɔna be Babilon Gã. Eƒe nufiafiawo tɔtɔ ame geɖe ƒe nukpɔsusu le agbenɔnɔ ŋu eye wòna wolé fu amesiwo le ha bubu me hesẽa ŋuta le wo ŋu gɔ̃ hã. Le nyateƒe me la, Nyaɖeɖefia gblɔ be alakpasubɔsubɔ koŋue Mawu tɔ ŋkui be eɖi “amesiwo katã wowu le anyigba dzi la” ƒe ʋufɔ, amesiwo dome Mawu ŋutɔ ƒe subɔlawo hã le.—Nyaɖeɖefia 17:1-6; 18:3, 24.\nYesu xlɔ̃ nu eƒe nusrɔ̃lawo tso alesi gbegbe alakpasubɔsubɔ atro ame aɖewo ƒe dzitsinyae ŋu esime wògblɔ be: “Gaƒoƒo li gbɔna bena, amesiame, si awu mi la, abu xa bena, yele subɔsubɔdɔ wɔm na Mawu.” Aleke gbegbe wogba ŋku na ŋutasẽla siawoe le agbenɔnɔ gome enye si! Yesu gblɔ be: ‘Womenya Fofo la kple nye hã o.’ (Yohanes 16:2, 3) Yesu gblɔ nya sia eteƒe medidi hafi wowu eya ŋutɔ le subɔsubɔhakplɔla aɖewo siwo mena hlɔ̃dodo ɖe fu na woƒe dzitsinya o la ƒe biabia nu. (Yohanes 11:47-50) To vovo na ema la, Yesu gblɔ be lɔlɔ̃ si le ye yomedzela vavãwo domee woatsɔ adze si woawo ya. Gake lɔlɔ̃ sia keke ta wu ema, elabena woɖenɛ fiaa woƒe futɔwo gɔ̃ hã.—Mateo 5:44-48; Yohanes 13:35.\nMɔ bubu si dzi alakpasubɔsubɔ to te ame geɖe ƒe dzitsinya ɖe to enye be wòde agbe ɖesiaɖe nɔnɔ alo gbegblẽa si le tsia dzi ƒe dzi ƒo. Esi apostolo Paulo nɔ esia gblɔm ɖi la, egblɔ be: “Elabena ɣeyiɣi le vava ge, esime womaxɔ nufiafia, si le blibo la o; ke boŋ, le alesi tome fiẽ wo nu la, woaƒo nufialawo nu ƒu na wo ɖokui le woa ŋutɔwo ƒe nudzodzrowo la nu.”—Timoteo II, 4:3.\nEgbea la, subɔsubɔhakplɔlawo lũa tome na amewo gblɔna na wo be Mawu ate ŋu ada asi ɖe gbɔdɔdɔ srɔ̃maɖemaɖee dzi. Ame bubuwo ŋea aɖaba ƒua ŋutsu siwo dɔa ŋutsu gbɔ ƒe nuwɔnawo dzi. Le nyateƒe me la, subɔsubɔhaŋgɔnɔla aɖewo nye ŋutsu siwo dɔa ŋutsu bubuwo gbɔ. Nyati aɖe si dze le Britaintɔwo ƒe nyadzɔdzɔgbalẽ The Times me gblɔ be wotia “hakplɔla wuietɔ̃ siwo wonya nyuie be wonye ŋutsu siwo dɔa ŋutsu gbɔ” be woanɔ England Sɔlemeha ƒe Adaŋudeha Gã me. Ne sɔlemeha ŋgɔnɔlawo gbe Biblia ƒe agbenyuinɔnɔsewo dzi wɔwɔ eye woƒe sɔlemehawo mewɔ naneke tso eŋuti o la, dzidzenu kawo dzie hameviawo awɔ ɖo? Mewɔ nuku o be eyae na ame miliɔn geɖe tɔtɔ keŋkeŋ.\nAleke gbegbe wònyo wue nye esi be míana Biblia ƒe agbenyuinɔnɔse si le abe akaɖi le kɔkɔƒe kple gbɔgbɔ me nyateƒe siwo le eme nakplɔ mí! (Psalmo 43:3; Yohanes 17:17) Le kpɔɖeŋu me Biblia fia nu be matrewɔlawo alo ahasiwɔlawo “manyi mawufiaɖuƒe la ƒe dome o.” (Korintotɔwo I, 6:9, 10) Egblɔ na mí be ŋutsu kple nyɔnu siwo trɔa “dzɔdzɔme ƒe kɔnu wɔ nusi mele dzɔdzɔme nu o” la le ‘nusi nye ŋukpenanu’ wɔm le Mawu ŋkume. (Romatɔwo 1:26, 27, 32) Agbenɔnɔ ŋu nyateƒenya siawo menye esiwo ame madeblibowo to vɛ o; Mawu ƒe dzidzenu siwo tso gbɔgbɔ me, siwo me womete fli ɖo kpɔ o ye wonye. (Galatiatɔwo 1:8; Timoteo II, 3:16) Gake mɔ bubuwo le Satana si siwo dzi wòtona gblẽa nu le dzitsinya ŋuti.\nWɔ Tiatia Nyui le Modzakaɖeɖe Me\nNu vɔ̃ɖi wònye be woazi ame dzi wòawɔ nugbegblẽ, gake ewɔwɔ be ame nadi be yeawɔ nugbegblẽ ya gavloe wu kura. Esiae nye Satana, ‘xexe sia me dziɖula,’ ƒe taɖodzinu. Be wòade eƒe susu vɔ̃ tame kple dzime na bometsilawo alo ŋuɖeɖilawo—vevietɔ ɖeviwo, amesiwo nye gbɔdzɔgbɔdzɔtɔwo wu—la, ezãa agbalẽwo, sinima, hadzidzi, kɔmpiuta dzi fefewo, kple Internet dzi amamaɖeɖe nukpɔƒe siwo ŋu nya ku ɖo.—Yohanes 14:30; Efesotɔwo 2:2.\nWogblɔ le nyadzɔdzɔgbalẽ si nye Pediatrics me be: “Ðevi [siwo le United States] kpɔa ŋutasesẽnuwɔna si ade 10000 le ƒe ɖeka me, eye nukpɔkpɔ siwo wowɔ na ɖeviwo mee ŋutasesẽnuwɔnawo sɔ gbɔ le wu.” Egadze le nyatakakaa me be “le ƒe ɖeka me la, ƒewuiviwo kpɔa wɔna 15000 kloe siwo me nuƒoƒo tẽ, ahamasisi, kple hatsekaka le gbɔdɔdɔ ŋu nɔna.” Eye le fiẽ television dzi wɔna siwo ame akpa gãtɔ kpɔna gɔ̃ hã me la, nyatakakaa gblɔ be, “gbɔdɔdɔnuwɔna 8 dzena le gaƒoƒo ɖeka me, si nye ƒe 1976 me tɔ ƒe teƒe ene.” Mewɔ nuku o be edze le numekukua me hã be “nya madzeto gbɔgblɔ hã va le dzidzim ɖe edzi ŋutɔ nenema ke.” Ke hã Biblia kple dzɔdzɔmeŋutinunya ƒe nuŋlɔɖi gbogbo aɖewo xlɔ̃ nu be nusiawo ƒaƒã ɖe ame ɖokui me na wozua ame gblẽku. Eyata ne èdi vavã be yeadze Mawu ŋu eye eme nanyo na wò la, ke wɔ ɖe nuxlɔ̃ame si le Lododo 4:23 dzi, si gblɔ be: ‘Dzɔ wò dzi ŋu, elabena eya me agbe tsona.’—Yesaya 48:17.\nHaƒoƒo xɔŋkɔ geɖe hã gblẽa dzitsinya dome. Nyatakaka aɖe si dze le Australiatɔwo ƒe nyadzɔdzɔgbalẽ The Sunday Mail me xlɔ̃ nu be hadzila si ƒe ha le tsia dzi wu le Ɣetoɖoƒedukɔ geɖe me la “dzea agbagba etɔxɛe be yeado voɖi na ame.” Woŋlɔ ɖe nyatia me be “eƒe hawo kafua atikevɔ̃ɖizazã, ƒometɔ kplikplikpli gbɔ dɔdɔ, kple amegbɔdɔdɔ akpasesẽe,” eye wogblɔ be “edzia ha be yewu ye srɔ̃ tsɔe ƒu gbe ɖe ta me.” Haawo me nya bubu siwo woyɔ la vloe ale gbegbe be míate ŋu ayɔ wo le afisia o. Ke hã eƒe ha na wòxɔ nunana si ŋu wodea bubui. Ðe nàdi be yeaƒã susu vɔ̃ɖi abe esiwo ƒe nya míegblɔ va yi ene ɖe susu kple dzi me ne wogblɔ wo le hadzidzi me be wòavivi gɔ̃ hã? Mawɔe o baa, elabena amesiwo wɔa nu alea ƒoa ɖi woƒe dzitsinya eye mlɔeba wowɔa “dzi vɔ̃ɖi” na wo ɖokui si naa wova zua Mawu ƒe futɔwo.—Hebritɔwo 3:12; Mateo 12:33-35.\nEyata dze nunya le modzakaɖeɖe siwo nàtia me. Biblia xlɔ̃ nu be: “Nusiwo nye nyateƒe, nusiwo dzea bubu, nusiwo le dzɔdzɔe, nusiwo le dzadzɛ, nusiwo dze na lɔlɔ̃, nusiwo dze na gbɔgblɔ, ne nudzeamewɔwɔ aɖe li, eye ne kafukafu aɖe li la, misusu nusiawo ŋuti.”—Filipitɔwo 4:8.\nHadede Kpɔa Ŋusẽ ɖe Wò Dzitsinya Dzi\nEsime Neil kple Franz nye ɖeviwo la, wokpɔ gome le hadede nyuiwo me kple Kristotɔ ɖianukwarewo. * Gake ɣeaɖeɣi megbe la, Neil gblɔ be, “Meva nɔ ha dem kple ame gblẽkuwo.” Emetsonu si va vee mlɔeba enye be eva wɔ nu vlo eye wodee game. Nya ma tɔgbee dzɔ ɖe Franz hã dzi. Efa konyi be: “Mesusu be mate ŋu anɔ xexeame sɔhɛwo dome eye womakpɔ ŋusẽ aɖeke ɖe dzinye o. Gake abe alesi Galatiatɔwo 6:7 gblɔe ene la, ‘Mawu menana woɖoa hehe ɖe eta o! Elabena nusi ke ame ƒãna la, esia ke wòaŋe.’ Dzigbãnya aɖee dzɔ hafi meva kpɔe be Yehowa ƒe nya dzɔ ke tɔnyee medzɔ o. Mele game nye agbemeŋkeke mamlɛawo katã ɖe nu gbegblẽ si mewɔ ta.”\nZi geɖe la, amesiwo le abe Neil kple Franz ene meva zua nuvlowɔlawo kpata o; gbã la, woabui be manyo kura be yewoazu nuvlowɔlawo o. Ðe wonɔa ɖiɖim vivivi, eye zi geɖe la, afɔɖeɖe gbãtɔ nyea ha vɔ̃ dede me nɔnɔ. (Korintotɔwo I, 15:33) Ðewohĩ atikevɔ̃ɖizazã alo ahamumu akplɔe ɖo. Le nyateƒe me la, esɔ be wogblɔ le dzitsinya ŋu be enye “amenyenye ƒe akpa si te ŋu nyina le aha me.” Nuvlowɔwɔ alo agbegbegblẽnɔnɔ gbɔ megadidi tso afisia o.\nEkema nukatae nàɖe afɔ gbãtɔ sia ɖo? Ðe eteƒe la, de ha kple nunyala siwo lɔ̃ Mawu nyateƒe. Woakpe ɖe ŋuwò be nàdo ŋusẽ wò dzitsinya ale be wòate ŋu akplɔ wò nyuie, aɖe wò tso afɔku geɖe me. (Lododowo 13:20) Togbɔ be Neil kple Franz gakpɔtɔ le game hã la, fifia wobua woƒe dzitsinya be enye Mawu ƒe nunana si wòle be woahe nyuie, ẽ, kple nusi woalé be na. Gakpe ɖe eŋu la, wole agbagba dzem vevie be yewoatu yewo kple Mawu, Yehowa, dome ƒomedodo nyui ɖo. Dze nunya, eye nàsrɔ̃ nu tso woƒe vodadawo me.—Lododowo 22:3.\nKpɔ Wò Dzitsinya Ta\nMíeɖenɛ fiana be míedi be míakpɔ míaƒe dzitsinya ta ne míetu Mawu dzixɔse kple lɔlɔ̃ na eyama ɖo, eye míetsɔ eyama vɔvɔ̃ si sɔ kpe ɖe eŋu. (Lododowo 8:13; Yohanes I, 5:3) Biblia ɖee fia be dzitsinya si me nusiawo mele o la melia ke le agbenyuinɔnɔ me o. Le kpɔɖeŋu me Psalmo 14:1 ƒo nu tso amesiwo gblɔna le woƒe dzime be ‘Yehowa meli o’ ŋu. Aleke xɔsemanɔamesi sia kpɔa ŋusẽ ɖe woƒe agbenɔnɔ dzii? Kpukpuia yi dzi be: “Wowɔa nu gbegblẽwo kple nu nyɔŋuwo.”\nEtsɔme nyui ƒe mɔkpɔkpɔ like aɖeke hã menɔa amesiwo me Mawu dzixɔse vavã mele o la si o. Eyata wonɔa agbe na egbeŋkekea ko nɔa kɔ ɖim na woƒe ŋutilã me nudzodzrowo. Woƒe nukpɔsusu enye: “Minɛ míaɖu nu, eye míano nu, elabena etsɔ míele kuku ge.” (Korintotɔwo I, 15:32) Gake wometsɔa xexeme ƒe dzidzɔkpɔkpɔ siwo nu gbɔna yiyi ge kpuie blea amesiwo ƒe ŋku le agbe mavɔ fetua dzi o. Abe mɔfiamekɔmpiuta si wɔa dɔ nyuie ene la, woƒe dzitsinya si wohe nyuie la na wokpɔa ŋgɔ tẽ ale be woɖoa to Mawu nuteƒewɔwɔtɔe.—Filipitɔwo 3:8.\nHafi ŋusẽ nakpɔtɔ anɔ wò dzitsinya ŋu wòanɔ dɔ wɔm nyuie la, ehiã Mawu ƒe Nya ƒe mɔfiame edziedzi. Biblia na míenya be mɔfiame sia li esime wògblɔe le kpɔɖeŋunyagbɔgblɔ me be: “Miaƒe to ase nya sia le mia megbe bena: Mɔ la enye si, mito edzi! nenye ɖusi me alo mia me miebe, yewoato.” (Yesaya 30:21) Eyata ɖo ɣeyiɣi ɖi na Biblia xexlẽ gbesiagbe. Esia ado ŋusẽ wò ahade dzi ƒo na wò ne èle ʋiʋlim be yeawɔ nu nyui alo ne dzitsitsi kple dzimaɖitsitsiwo le fu ɖem na wò. Kakaɖedzi nenɔ asiwò be Yehowa akplɔ wò le agbenyuinɔnɔ kple gbɔgbɔmemenyenye me ne èɖo ŋu ɖe eŋu bliboe. Ẽ, srɔ̃ hakpala si ŋlɔ be: “Metsɔa Yehowa ɖoa ŋkunye me ɖaa; ne ele nye nuɖusi me la, ke maɖe le tenye o.”—Psalmo 16:8; 55:23.\nAlakpasubɔsubɔ si woyɔ le Biblia me be “Babilon gã la” ye na ame geɖe ƒe dzitsinya gbɔdzɔ\nNunɔla le asrafoha yram: U.S. Army Photo\nŊutasẽnuwɔwɔ kple agbegbegblẽnɔnɔ kpɔkpɔ agblẽ nu le wò dzitsinya ŋu\nMɔfiafia xɔxɔ tso Mawu ƒe Nya me edziedzi adzɔ wò dzitsinya ŋu\nƉoe Ɖe Amewo Ɖoe Ɖe Amewo Dzɔ Wò Dzitsinya Ŋu\nw01 11/1 axa 4-7


Lɔ̃ Yehowa Nakpe Ðe Ŋuwò Nàtsi Tsitre Ðe Gbɔgbɔ Vɔ̃wo Ŋu — Gbetakpɔxɔ INTERNET DZI AGBALẼDZRAƉOƑE\nw19 April axa 20-25\nTsi Tre Ðe Gbɔgbɔmeŋusẽ Vɔ̃ɖiwo Ŋu\nSidzedze si Kplɔa Ame Yia Agbe Mavɔ Me\n3 Mɔ ɖedzesi aɖe si dzi Satana kple gbɔgbɔ vɔ̃wo tona kplɔa amewo trana ye nye gbɔgbɔyɔyɔ. Ame siwo ƒoa wo ɖokuiwo ɖe gbɔgbɔyɔyɔ me la ƒua asi akɔ be yewonya nanewo siwo amegbetɔ mate ŋu anya hafi o alo yewokpɔ ŋusẽ ɖe nu siwo gbɔ amegbetɔwo ƒe ŋutete ŋu la dzi. Le kpɔɖeŋu me, ame aɖewo ƒua asi akɔ be yewoate ŋu ato nukaka alo ɣletivimefakaka dzi anya etsɔme. Ame bubuwo ate ŋu anɔ nu wɔm abe ɖe wotea ŋu ƒoa nu kple kukuawo ene. Ame aɖewo hã wɔa adze alo madziki, eye wodzea agbagba be yewoaɖu dzo amewo alo yewoasa gbe de wo.*\n12 Dzro nu siwo nètsɔ ɖea modzakae la me kpɔ. Bia ɖokuiwò be: ‘Ðe mexlẽa agbalẽ kple magazine siwo do ƒome kple vivimeŋusẽwo alo xlẽa wo le Internet dzia? Ke haƒoƒo siwo mesena, film kple television dzi wɔna siwo mekpɔna, alo videofefe siwo meƒona ya ɖe? Ðe nu siwo metsɔ ɖea modzakae la dometɔ aɖe do ƒome kple gbɔgbɔyɔyɔa? Ðe woɖea zombie-wo (alo ame kuku siwo wobe wotrɔna zua amegbetɔwo), vampire-wo (alo ame kuku siwo wobe wodona le zã me va noa ʋu le lãme na ame), alo ame siwo si vivimeŋusẽwo le la le modzakaɖenu mawo mea? Ðe wonana madzikiwɔwɔ, gbesasa alo dzosasa dzena abe fefe si me afɔku aɖeke mele o enea?’ Enye nyateƒe be, menye modzakaɖeɖe siwo nyea fefe alo glitoto siwo menye agbe me nudzɔdzɔ ŋutɔŋutɔ o la ɖe sia ɖee do ƒome kple gbɔgbɔyɔyɔ o. Ne èle nu siwo nètsɔ ɖea modzakae la me dzrom la, ɖoe kplikpaa be nàtia esiwo akpe ɖe ŋuwò nàƒo asa na nu sia nu si Yehowa lé fui. Míedi be míawɔ míaƒe ŋutete katã be ‘dzitsinya nyui nakpɔtɔ anɔ’ mía si le Mawu ŋkume.—Dɔw. 24:16.*\nMègana gbɔgbɔ vɔ̃wo nadzi ŋɔ na wò o. Yehowa, Yesu, kple mawudɔlawo ƒe ŋusẽ ƒo woƒe ŋusẽ ta sãsãsã (Kpɔ memama 14-15 lia)*\n16 Ebia dzinɔameƒo be míatsi tsitre ɖe gbɔgbɔ vɔ̃wo ŋu, vevietɔ, ne xɔlɔ̃wo alo ƒometɔ siwo lɔ̃ mí hafi la va tsi tsitre ɖe mía ŋu. Gake Yehowa yraa ame siwo ɖea dzinɔameƒo sia tɔgbi fiana. Bu nɔvinyɔnu aɖe si ŋkɔe nye Erica, si le Ghana ƒe kpɔɖeŋua ŋu kpɔ. Erica xɔ ƒe 21 esime wòlɔ̃ be woasrɔ̃ Biblia kpli ye. Esi wònye be fofoa nye bokɔnɔ ta la, edi be eya hã nawɔ ɖe woƒe kɔnu siwo ƒe ɖee nye be woaɖu lã siwo wotsɔ sa vɔ na tɔgbui kukuwo la dzi. Esi Erica gbe ta la, ƒomea bu eƒe nuwɔnaa be enye bubu mademade wo tɔgbui kukuwo ŋu. Ƒomea xɔe se be tɔgbui kukuawo atsɔ tagbɔdɔ kple dɔléle bubuwo ahe to na yewo.\nYehowa xlɔ̃ nu mí lɔlɔ̃tɔe tso gbɔgbɔ vɔ̃wo kple ale si woate ŋu agblẽ nu le mía ŋui la ŋu. Aleke gbɔgbɔ vɔ̃wo dzea agbagba be yewoakplɔ amewo atrae? Afɔ kawoe míate ŋu aɖe be míatsi tsitre ɖe gbɔgbɔ vɔ̃wo ŋu? Nyati sia akpe ɖe mía ŋu míade dzesi ale si Yehowa kpena ɖe mía ŋu be míaƒo asa na woƒe ŋusẽkpɔɖeamedzi.\nNYA AÐEWO ME ÐEÐE: Gbɔgbɔyɔyɔ nye dzixɔse kple nuwɔna siwo nana ame nɔa kadodo me kple gbɔgbɔ vɔ̃wo la me léle ɖe asi. Nenema kee nye dzixɔse si nye be gbɔgbɔ aɖe le amegbetɔ me si yia edzi nɔa agbe le amea ƒe ku megbe, si tea ŋu ƒoa nu kple agbagbeawo, vevietɔ, to ŋɔliyɔla dzi la hã. Adzewɔwɔ kple afakaka hã nye gbɔgbɔyɔyɔ. Le nyati sia me la, madzikiwɔwɔ fia nuwɔna siwo do ƒome kple vivimeŋusẽwo kple ŋusẽ si gbɔ amegbetɔwo tɔ ŋu. Nenema kee nye dzoɖuɖu ame kple gbesasa de ame hã. Menye ameflunuwɔna si me ameflulaa nɔa eƒe asiwo ʋãm kabakaba le, si ame aɖewo wɔna tsɔ ɖea modzaka na amewo lae wònye o.\nMenye hamemetsitsiwo ƒe dɔe wònye be woade sewo ɖe modzakaɖeɖe nu o. Ke boŋ, ele be Kristotɔ ɖe sia ɖe nawɔ eya ŋutɔ ƒe dzitsinya si wòtsɔ Biblia na hehee la ŋu dɔ ne ele nu si wòaxlẽ, haƒoƒo si wòase, alo film si wòakpɔ la tiam. Ƒome ƒe ta siwo dze nunya la kpɔa egbɔ be nu siwo yewoƒe ƒomea tsɔ ɖea modzakae la wɔ ɖeka kple Biblia me gɔmeɖosewo.—Kpɔ jw.org® dzi nyati si nye “Ðe Yehowa Ðasefowo Dea Se Ðe Video, Agbalẽ Alo Hadzidzi Aɖewo Nua?” Àkpɔe le, MÍA ŊU NYAWO > NYA SIWO AMEWO BIANA EDZIEDZI.\nNU SI LE EDZI YIM LE NƆNƆMETATAA ME: Yesu, míaƒe Fia sẽŋu si le dziƒo la, le ŋgɔ na mawudɔlawo ƒe aʋakɔ gã aɖe. Yehowa ƒe fiazikpuia le wo tame ɖaa.


Biblica® Se aɖeke mebla Biblia zazã o Agbenya La™ Mose 5 1\nƒe agbalẽ atɔ̃lia\nMawu ɖe gbe na Israelviwo be woadzo le Horeb\n1 Nya siawo Mose gblɔ na Israelviwo katã le Yɔdan tɔsisi la ƒe go kemɛ dzi le gbedzi, le Araba balime, le Suf gbɔ le Paran kple Tofel kple Laban kple Hazerot kple Dizahab dome. 2 Mɔzɔzɔ tso Horeb to Seir to la ŋu yi Kades Barnea la nye ŋkeke wuiɖekɛ ko ƒe azɔli.\n3 Le ɣleti wuiɖekɛlia ƒe ŋkeke gbãtɔ gbe le Israelviwo ƒe mɔzɔzɔ ƒe blaenelia me la, Mose ƒo nu na Israelviwo tso se siwo katã Yehowa miaƒe Mawu de nɛ la ŋu. 4 Esia va eme esi Israel ɖu Sixɔn, Amoritɔwo ƒe fia, ame si nɔ Hesbon kple Ɔg, Basan fia, ame si nɔ Astarot la dzi le Edrei vɔ megbe.\n5 Mose de asi se siawo gbɔgblɔ me na Israelviwo le Yɔdan tɔsisi la ƒe go kemɛ dzi, le Moabnyigba dzi. Egblɔ na wo be:\n6 Ƒe blaene nye esi va yi, esi Yehowa, míaƒe Mawu la gblɔ na mí le Horeb to la gbɔ be, “Mienɔ afi sia wòdidi. 7 Fifia miyi mianɔ Amoritɔwo ƒe tonyigba dzi kple Araba ƒe balime kple Negeb kple Kanaan kple Lebanon ƒe anyigbawo dzi. Anyigba sia tso Domeƒu la ŋu va se ɖe Frat tɔsisi la ŋu. 8 Metsɔ anyigba sia katã na mi! Miyi edzi, eye miaxɔe, elabena eyae nye anyigba si ŋugbe Yehowa miaƒe Mawu do na mia tɔgbuiwo, Abraham, Isak kple Yakob kple woƒe dzidzimeviwo katã.”\nToawo ƒe kplɔlawo tiatia\n9 Le ɣe ma ɣi me la, megblɔ na ameawo be, “Mehiã kpeɖeŋutɔ! Mienye agba gã aɖe nam be nye ɖeka matsɔ, 10 elabena Yehowa miaƒe Mawu na miedzi sɔ gbɔ abe ɣletiviwo ene! 11 Mawu nagana miadzi ɖe edzi zi akpeakpewo wu, eye wòayra mi abe ale si wòdo ŋugbee ene. 12 Ke nu ka ame ɖeka ate ŋu awɔ le miaƒe dzrenyawo dɔdrɔ̃ kple nukpekeamewo ŋuti? 13 Eya ta mitia ŋutsu aɖewo tso to sia to me, ame siwo nye nunyalawo, nugɔmeselawo kple nuteƒekpɔlawo, eye maɖo wo miaƒe kplɔlawo.”\n14 Ke mieɖo eŋu nam be, “Nya si nègblɔ la nyo be woawɔ ɖe edzi.”\n15 Metsɔ amegã siwo wotia tso to ɖe sia ɖe me eye wonye ŋutsu siwo nye bubumewo, eye tagbɔ li na wo la ɖo dzikpɔlawo ɖe mia nu, ɖe ame akpewo, alafawo, blaatɔ̃wo kple ewowo nu be woadrɔ̃ nyawo, eye woakpe ɖe wo ŋu le mɔ sia mɔ nu. 16 Mede se na miaƒe ʋɔnudrɔ̃lawo le ɣe ma ɣi be, “Midrɔ̃ ʋɔnu dzɔdzɔe na ame sia ame kple nɔvia kpakple amedzrowo gɔ̃ hã. 17 Megblɔ na wo be, ‘Le miaƒe nyametsotsowo me la, migade ame aɖeke dzi le eƒe hotsuitɔnyenye ta o. Miwɔ nu dzɔdzɔe ɖe amegãwo kple ame gblɔewo siaa ŋu sɔsɔe. Migavɔ̃ na woƒe dzikudodo ɖe mia ŋu o, elabena Mawu teƒee miele ʋɔnu drɔ̃m ɖo. Mitsɔ nya siwo sesẽ akpa na mi la vɛ nam, eye mawɔ wo ŋu dɔ.’ 18 Le ɣe ma ɣi me la, megblɔ nu siwo katã wòle be miawɔ la na mi.”\nWoɖo ŋkutsalawo ɖa\n19 Míedzo le Horeb to la gbɔ, eye míezɔ mɔ to gbegbe gã dziŋɔ la dzi. Mlɔeba la, míeva ɖo Amoritɔwo ƒe towo gbɔ, afi si Yehowa, míaƒe Mawu la ɖo na mí be míayi. Míeɖo Kades Barnea le Ŋugbedodonyigba la ƒe liƒo dzi. 20 Megblɔ na ameawo be, “Yehowa, mía Mawu la tsɔ Amoritɔwo ƒe tonyigba sia na mí. 21 Miyi miaxɔe abe ale si wògblɔ na mí ene. Migavɔ̃ o. Migake ɖi gɔ̃ hã o.”\n22 Wogblɔ be, “Gbã la, mina míaɖo ŋkutsalawo ɖa ne woanya mɔ nyuitɔ si dzi míato age ɖe anyigba la dzi kple du gbãtɔ si míaxɔ.”\n23 Esia nye susu nyui aɖe, eya ta meɖo ŋkutsala wuieve ɖa, ɖeka tso to ɖe sia ɖe me. 24 Woto toawo dzi heyi Eskɔl ƒe balime. 25 Wotsɔ afi ma ƒe kutsetse aɖewo gbɔe. Wotsɔ wo vɛ na mí eye wogblɔ be, “Míedze sii enumake be anyigba nyui aɖe ŋutɔe Yehowa, míaƒe Mawu la na mí.”\nAmeawo dze aglã ɖe Mawu ŋu\n26 Ke ameawo gbe be yewomayi anyigba la dzi o, eya ta wotsi tsitre ɖe Yehowa miaƒe Mawu ƒe ɖoɖo ŋuti. 27 Wolĩ liʋĩliʋĩ le woƒe agbadɔwo me hegblɔ be, “Yehowa melɔ̃ mí o; ekplɔ mí tso Egipte be Amoritɔwo nawu mí. 28 Nu kae le míawɔ ge? Mía nɔvi ŋkutsalawo ƒe ɖaseɖiɖi do ŋɔdzi na mí. Wobe, ‘Anyigba la dzi tɔwo nye ame dzɔatsu sesẽwo, eye gli siwo woɖo ƒo xlã woƒe duwo la kɔ yi ɖatɔ dziŋgɔli! Wokpɔ ame dzɔatsu siwo nye Anak ƒe dzidzimeviwo gɔ̃ hã le afi ma.’ ”\n29 Ke megblɔ na wo be, “Migavɔ̃ o! 30 Yehowa Mawue nye míaƒe kplɔla eye wòawɔ aʋa na mí kple eƒe nukumɔ triakɔwo abe ale si wòwɔ miekpɔ le Egipte ene. 31 Miawo ŋutɔ mienya ale si wòlé be na mí ɣe sia ɣi le gbedzi le afi sia, abe ale si fofo léa be na via ene!”\n32 Ke nya siwo megblɔ la mewɔ dɔ aɖeke ɖe mia dzi o. Miegbe eye miexɔ Yehowa, miaƒe Mawu la dzi se o, 33 evɔ wònye eyae kplɔ mi le mɔzɔzɔ blibo la me, tia teƒe nyuitɔwo na mi be miaƒu asaɖa anyi ɖo. Ekplɔ mi kple dzo bibi le zã me kple lilikpo dodo le ŋkeke me.\n34 Yehowa se woƒe liʋĩliʋĩlilĩ, eye wòdo dɔmedzoe ŋutɔŋutɔ. Eka atam be, 35 “Ame ɖeka pɛ gɔ̃ hã matso dzidzime vɔ̃ɖi ma me, anɔ agbe akpɔ anyigba si ŋugbe yedo na wo fofowo o, 36 negbe Kaleb, Yefune ƒe viŋutsu ko, elabena Kaleb ya dze Yehowa yome, eya ta axɔ anyigba si dzi wòzɔ la ƒe akpa aɖe abe eƒe domenyinu ene.”\n37 Yehowa do dɔmedzoe ɖe nye gɔ̃ hã ŋu le woawo ta, eye wògblɔ nam be, “Màde Ŋugbedodonyigba la dzi o! 38 Wò kpeɖeŋutɔ, Yosua, Nun ƒe viŋutsu akplɔ Israelviwo ɖe tewòƒe woade afi ma. De dzi ƒo nɛ esi wòle dzadzram ɖo hena ameawo kpɔkplɔ. 39 Matsɔ anyigba la ana wo vi siwo woawo ŋutɔ wogblɔ be woaku le gbedzi. 40 Ke mi dzidzime xoxo ma me viwo ya la, mitrɔ fifi laa, miagbugbɔ aɖo ta Ƒu Dzĩ la gbɔ.”\n41 Tete mieʋu eme be, “Míewɔ nu vɔ̃ ɖe Yehowa ŋu. Míayi anyigba la dzi, awɔ aʋa ɖe eta abe ale si Yehowa, míaƒe Mawu la ɖo na mí be míawɔ ene.” Ale wokpla woƒe aʋawɔnuwo hebu be yewoaɖu anyigba blibo la dzi tɔwo dzi bɔbɔe.\n42 Ke Yehowa gblɔ nam be, “Gblɔ na wo bena, ‘Miekpɔ ayi awɔ aʋa o, elabena nyemanɔ kpli mi o. Miaƒe futɔwo aɖu mia dzi.’ ”\n43 Megblɔe na wo, gake womeɖo tom o, ke boŋ wogatsi tsitre ɖe Yehowa ƒe ɖoɖo ŋuti heyi tonyigba la dzi hena aʋawɔwɔ. 44 Ke Amoritɔwo, ame siwo nɔ afi ma la kpe aʋa kpli wo, nya wo ɖe du nu abe anyiwo ene, eye wowu wo tso Seir va se ɖe keke Horma. 45 Wotrɔ gbɔ, eye wofa avi le Yehowa ŋkume, gake meɖo to wo o. 46 Ale wonɔ afi ma, Kades, ɣeyiɣi didi aɖe.


1 Timoteo 1 - Holy Bible [Ewe Bible 1913] - (1Ti 1)\nPaulo, Yesu Kristo ƒe apostolo le Mawu, mía xɔla, kple Kristo Yesu, si nye míaƒe mɔkpɔkpɔ la, ƒe sedede la nu,\nŋlɔ ɖo ɖe Timoteo, vinye vavã le xɔse me: Amenuveve kple nublanuikpɔkpɔ kple ŋutifafa, si tso Mawu, Fofo la, kple Kristo Yesu, mía Aƒetɔ gbɔ la, woana wò!\nAlesi mexlɔ̃ nu wò be, nanɔ Efeso, esime meyina ɖe Makedonia, bene naɖe se na amea ɖewo be, womagafia nu bubu o,\neye bena womagaɖo to gliwo kple dzidzimenya, siwo seƒeɖo meli na o, elabena nusiawo hea anukutsyɔtsyɔ geɖewo vɛ wu nusi Mawu ƒe nuɖoanyi le xɔse me la ɖina la, nenema ke megale nu xlɔ̃m wò fifia hã.\nKe sedede ƒe nuwuwu enye lɔlɔ̃, si tso dzi dzadzɛ kple dzitsinya nyui kpakple xɔse, si me alakpaa ɖeke mele o la me;\nnusiwo gbɔ amea ɖewo tre mɔ tso, eye wogbugbɔ yi ɖe nuƒoƒo dzodzrowo gbɔ\nhele didim be, yewoanye sefialawo, eye womenya nusiwo wogblɔna alo nusiwo dzi woka ɖo la gɔme o.\nKe mienyae bena, se la nyo, ne amea ɖe wɔ eŋu do le se la nu pɛpɛpɛ;\neye míenya esia bena, womena se ame dzɔdzɔe o, ke boŋ sedzidalawo kple tosẽlawo kple ame mavɔ̃mawuwo, kple nuvɔ̃wɔlawo kple ame makɔmakɔwo kple ahɔhlɔ̃bɔlawo kple tɔwulawo kple nɔwulawo kple amewulawo\nkple ahasiwɔlawo kple amesiwo dɔna kple ŋutsuviwo kple amesiawo kple aʋatsokalawo kple atam dzodzro kalawo, eye ne nu bubua ɖe li, si tsi tre ɖe nufiafia, si le blibo la ŋuti\nle Mawu yayratɔ ƒe ŋutikɔkɔe nyanyuie, si wotsɔ de asi nam la nu.\nEye meda akpe na amesi do ŋusẽm, si nye Kristo Yesu, mía Aƒetɔ la be, wòbum nyateƒetɔ, eye wòtsɔm ɖo subɔsubɔ la nu,\nnye amesi nye busunyagblɔla kple yometila kpakple vlodola tsã; ke wokpɔ nublanui nam, elabena mewɔe le numanyamanya me, le dzimaxɔse me.\nKe mía Aƒetɔ ƒe amenuveve sɔ gbɔ geɖe ŋutɔ le xɔse kple lɔlɔ̃, si le Kristo Yesu me la me.\nNyateƒenya wònye, eye wòdze be, woaxɔe keŋ bena, Kristo Yesu va xexeame, nuvɔ̃wɔlawo ɖe ge, amesiwo dome menye gãtɔ le.\nKe esia ŋuti wokpɔ nublanui nam, bena Yesu Kristo naɖe eƒe dzigbɔgbɔɖi blewu katã afia le menye gbã, bene wòanye kpɔɖeŋu na amesiwo katã le edzi xɔ ge ase hena agbe mava la.\nKe fia mavɔmavɔtɔ, si nye Mawu magblẽmagblẽ, makpɔmakpɔ ɖeka hɔ̃ la, tɔ nanye bubu kple kafukafu tso mavɔ me yi ɖe mave me! Amen.\nMele sedede sia dem asi na wò, vinye Timoteo, le nyagbɔgblɔɖeanyi, siwo dze ŋgɔ na wò la nu, bene nawɔ aʋa nyui le wo nu,\neye nalé xɔse kple dzitsinya nyui ɖe asi, nusi amea ɖewo tso ƒu gbe, eye wodze go le xɔse gome abe ʋu dzego ene;\namesiwo dome Himenaio kple Aleksandro wole, amesiwo metsɔ de asi na Satana, bene wòahe to na wo, be woadzudzɔ busunyagbɔgblɔ.


Hiob 31 | Biblia Le Internet Dzi | Xexe Yeye Gɔmeɖeɖe\nHiob ʋli eƒe nuteƒewɔwɔ ta (1-40)\n“Mebla nu kple nye ŋkuwo” (1)\nEbia be Mawu nada ye akpɔ (6)\nNyemenye ahasiwɔla o (9-12)\nNyemenye galɔ̃la o (24, 25)\nNyemenye trɔ̃subɔla o (26-28)\n31 “Mebla nu kple nye ŋkuwo.+ Ekema aleke wɔ nye ŋku aganɔ ɖetugbui ŋu madzemadzee?+ 2 Nu kae anye nye gome tso Mawu si le dziƒo la gbɔ,Alo domenyinu kae atso Ŋusẽkatãtɔ si le dziƒo ʋĩi la gbɔ nam? 3 Ðe afɔku mele nu gbegblẽ wɔla lalam,Eye vɔ̃ mele nu vɔ̃ɖi wɔlawo dzɔm oa?+ 4 Ðe eya ŋutɔ mele nye zɔzɔme kpɔm,+Eye wòxlẽa nye afɔɖeɖewo katã oa? 5 Ðe meƒo ɖokuinye ɖe alakpanuwɔna me kpɔa?* Eye ɖe nye afɔ tsɔna ɖe beble ŋua?+ 6 Mawu nedam le nudanu dzɔdzɔe me;+Ekema adze si nye fɔmaɖimaɖi.+ 7 Ne nye afɔ tra ɖa le mɔ la dzi+Alo nye dzi kplɔ nu si nye ŋkuwo kpɔ ɖo+Alo nye asiwo ƒo ɖi la, 8 Ekema maƒã nu ame bubu naɖu,+Eye woneho nye nu siwo meƒã.* 9 Ne nyɔnu aɖe flu nye dzi,+Eye mede xa ɖe hanyevi ƒe ʋɔtru nu la,+ 10 Ekema srɔ̃nye netu wɔ na ame tutɔ,Eye ŋutsu bubuwo nedɔ egbɔ.*+ 11 Elabena ema anye ŋukpenanuwɔwɔ,Eye wòanye vodada si dze na tohehe le ʋɔnudrɔ̃lawo ŋkume.+ 12 Anye dzo si abi nu ahagblẽ nu,+Eye wòafiã nye nuwo katã va se ɖe woƒe kè gbɔ ke. 13 Ne mete nye kluvi alo nye kosi ƒe nya dzɔdzɔe ɖe to,Esi nya ɖo nye kpli wo dome la,* 14 Ekema ne Mawu bia gbem la,* nu kae mawɔ? Eye ne ebia akɔntam ɖe, aleke maɖo eŋu nɛ?+ 15 Ðe menye Ame si wɔm le vidzidɔ me la kee wɔ woawo hã oa?+ Eye menye Ame ma kee trɔ asi le mía ŋu hafi wodzi oa?*+ 16 Ne mete ame dahewo ƒe didiwo wo+Eye mena ahosiwo ƒe ŋkuwo lé blanui;*+ 17 Ne nye ɖeka koe ɖua nu si mekpɔEye mekua ŋɔ tsyɔ̃eviwo;+ 18 (Elabena tso nye ɖevime kee tsyɔ̃evi nɔ gbɔnye tsi abe fofoa gbɔ wònɔ ene,Eye tso nye ɖevime* kee mefiaa mɔ ahosi); 19 Ne mekpɔ ame wòle tsɔtsrɔ̃m le avɔ manɔamesi taAlo ame dahe si mekpɔ avɔ atsyɔ o;+ 20 Ne meyram o,*+Evɔ wònye nye alẽfuvɔ de dzo lãme nɛ hafi; 21 Ne menyè asi ɖe tsyɔ̃evi ŋu,+Esi mekpɔe le dugbo la nu be ehiã nye kpekpeɖeŋu la;*+ 22 Ekema nye abɔ nege le abɔgba ŋu,Eye nye abɔ neŋe ɖe abɔklugui nu. 23 Elabena mevɔ̃ afɔku si tso Mawu gbɔ la,Eye nyemate ŋu anɔ te ɖe eƒe gãnyenye nu o. 24 Ne meɖo dzi ɖe sika ŋu,Alo megblɔ na sika nyuitɔ be, ‘Ŋuwòe mele dzi ɖom ɖo!’+ 25 Ne mekpɔa dzidzɔ le esi nye nunɔamesiwo sɔ gbɔ,+Le esi nu bɔ ɖe asinye kpaŋkpaŋ ta;+ 26 Ne mekpɔ ale si ɣe* le keklẽm,Alo mekpɔ ale si dzinu le yiyim le atsyɔ̃ me;+ 27 Eye mena wofi nye dzi le adzame,Ale be megbugbɔ asi ɖo ɖe wo tsɔ subɔ wo la;+ 28 Ekema anye vodada si dze na tohehe le ʋɔnudrɔ̃lawo ŋkume,Elabena afia be megbe Mawu vavã si le dziƒo la. 29 Ðe mekpɔ dzidzɔ ɖe nye futɔ aɖe ƒe tsɔtsrɔ̃ ŋu kpɔa,+Alo dzi dzɔm le esi vɔ̃ dzɔ ɖe edzi ta kpɔa? 30 Nyemena nye nuyi wɔ nu vɔ̃ o,Eye nyemedi eƒe ku* to ɖiŋudodo nɛ me o.+ 31 Aƒenyemetɔwo gblɔna be,‘Ame kae ate ŋu afia asi ame aɖe be, eya meɖu eƒe nu* ɖi ƒo kpɔ o?’+ 32 Amedzro aɖeke metsia xexe dɔna o;+Mena nye ʋɔ le ʋuʋu ɖi na mɔzɔlawo. 33 Ðe metsyɔ nu nye dzidadawo dzi abe ale si ame bubuwo wɔnɛ ene,+Ale be meɣla nye vodada ɖe nye awu ƒe kotoku me kpɔa? 34 Ðe mevɔ̃na na ale si amehawo awɔ nui,Alo ɖe ƒome bubuwo ƒe vlodoame dzia ŋɔ nam,Ale be mezia ɖoɖoe eye mevɔ̃na be mado ɖe gotaa? 35 Oo, ne ɖe ame aɖe aɖo tom ɖe!+ Anye ne made asi nya siwo megblɔ la te. Ŋusẽkatãtɔ la neɖo eŋu nam!+ Ðe madi be nunyetsola naŋlɔ eƒe nutsotsowo ɖe agbalẽ me hafi! 36 Anye ne malée ɖe abɔta;Mablae ɖe ta abe atsyɔ̃tablanu ene. 37 Mana nye afɔɖeɖe ɖe sia ɖe ŋuti kɔntae;Mazɔ abe fiavi ene ate ɖe eŋu. 38 Ne nye anyigba afa avi ɖe ŋutinye,Eye nye agblewo katã afa avi nam hoo; 39 Ne meɖu eme kutsetse femaxee,+Alo mena anyigba la tɔwo* tsi dzodzodzoe la;+ 40 Ekema ŋù nemie ɖe lu teƒe namEye gbe si ʋẽna kũu nemie ɖe ƒo teƒe nam.” Hiob ƒe gbe dze anyi.\n^ Agate ŋu afia, “Ðe mezɔ kple alakpatɔwo kpɔa?”\n^ Alo, “nye dzidzimeviwo.”\n^ Egɔmeɖeɖe tẽe, “ŋutsu bubuwo nedze klo ɖe edzi.”\n^ Alo, “Esi wotsɔ nya ɖe ŋunye.”\n^ Egɔmeɖeɖe tẽe, “ne Mawu tso la.”\n^ Egɔmeɖeɖe tẽe, “le mía ŋu tso dɔ me oa?”\n^ Egɔmeɖeɖe tẽe, “ŋkuwo tsi.”\n^ Egɔmeɖeɖe tẽe, “tso danye ƒe dɔ me.”\n^ Egɔmeɖeɖe tẽe, “Ne eƒe ali meyram o.”\n^ Agate ŋu afia, “Esi nye ya mekpɔ ziɔɖeŋu le dugbo la nu.”\n^ Egɔmeɖeɖe tẽe, “akaɖi.”\n^ Alo, “nyemedi ku na eƒe luʋɔ.”\n^ Egɔmeɖeɖe tẽe, “eƒe lã.”\n^ Egɔmeɖeɖe tẽe, “anyigba la tɔwo ƒe luʋɔ.”


YESU KRISTO wɔa dɔmenyonuwo na amesiwo hiã tu enuenu. Le kpɔɖeŋu me, enyi dɔwuitɔwo eye wòyɔ dɔ dɔnɔwo. (Mateo 14:14-21) Gake dɔ kae wòtsɔ ɖo nɔƒe gbãtɔ? Nusi dzɔ le Yesu ƒe subɔsubɔdɔa ƒe gɔmedzeɣi tututu aɖo nyabiabia sia ŋu. Woŋlɔe ɖe Marko ƒe Nyanyuia ƒe ta gbãtɔ me.\nEsime Yesu nɔ Kapernaum si gogo Galilea-ƒua la, wokplɔe yi Simon, alo Petro, ƒeme. Esi woɖo afima la, “Simon lɔ̃xo le anyimlɔƒe le ŋudza lém,” eye Yesu yɔ dɔe. (Marko 1:29-31) Emegbe ameha siwo dome ‘amesiwo ŋu dɔléle ƒomevi vovovo’ nɔ la va ƒo ƒu ɖe Petro ƒeme, eye Yesu yɔ dɔ woawo hã. (Marko 1:32-34) Emegbe zã do eye amesiame yi ɖamlɔ anyi.\nLe ŋufɔke ƒe “fɔŋli la,” Yesu fɔ dzaa hedo le aƒea me ‘yi gbedzi,’ eye “wòdo gbe ɖa le afima.” Eteƒe medidi o, nusrɔ̃laawo hã fɔ hekpɔ ameha gã aɖe siwo nɔ lalam le mɔa nu. Gake nuka woawɔ? Yesu meli o! Enumake Petro kple amesiwo nɔ eŋu di Yesu heke ɖe eŋu eye wogblɔ nɛ be: “Amewo katã le diwòm.” (Marko 1:35-37; Luka 4:42) Edze ko abe ɖe wonɔ gbɔgblɔm na Yesu be: ‘Nuka wɔm nèle le afisia? Dɔ siwo nèda etsɔ fiẽ kpɔ dzidzedze geɖe. Egbea hã mɔnukpɔkpɔ gã aɖe gali na wò!’ ene.\nGake de dzesi alesi Yesu ɖo nya ŋui: ‘Mina ne míayi du bubuwo me, bena magblɔ nya le afima hã.’ Nyaŋuɖoɖo ma le vevie ŋutɔ. Yesu megatrɔ yi Petro ƒeme ɖada dɔ na amewo ake o. Nusita wòwɔ nu nenema dze le nya si wògblɔ me be: “Elabena esia [gbeƒãɖeɖe] ta medo go ɖo.” (Marko 1:38, 39; Luka 4:43) Nya ka gblɔm Yesu nɔ na eƒe nusrɔ̃lawo? Dɔmenyodɔwo wɔwɔ le vevie nɛ, gake gbeƒãɖeɖe kple Mawu ƒe nya la fiafiae nye dɔdasi vevietɔ na Yesu.—Marko 1:14.\nEsi Biblia xlɔ̃ nu Kristotɔwo be ‘woato Yesu ƒe afɔɖoƒewo’ ta la, mɔfiame si me kɔ le Kristotɔwo si ne wòbia be woatia lɔlɔ̃nu faa dɔ si le vevie awɔ. (Petro I, 2:21) Abe Yesu ene la, wokpena ɖe amesiwo hiã tu ŋu—abe alesi nyati si do ŋgɔ ɖee fia ene. Azɔ abe Yesu ene la, wotsɔa Mawu ƒe Fiaɖuƒea ŋuti nyanyui gbedasi si le Biblia me fiafia ɖoa nɔƒe gbãtɔ. * (Mateo 5:14-16; 24:14; 28:19, 20) Gake nukatae wòle be lɔlɔ̃nu faa dɔ si nye Biblia ƒe gbedasi fiafia amewo naxɔ nɔƒe gbãtɔ na lɔlɔ̃nu faa dɔ vevi bubuwo?\nNusita Biblia Fiafiadɔ Ðea Vi Kple Alesi Wòɖea Vii\nAsiatɔwo ƒe lododo aɖe ɖo nyaa ŋu. Egblɔ be: “Ne èle ɖoɖo wɔm ɖe ƒe ɖeka ŋu la, ke ƒã nuku. Ne èle ɖoɖo wɔm ɖe ƒe ewo ŋu la, ke do atiwo. Ne èle ɖoɖo wɔm ɖe ƒe alafa ŋu la, ke fia nu amewo.” Nyateƒee, ne wòahiã be woakpɔ nya gbɔ wòaɖe vi ɣeyiɣi didi la, nufiafia amewo le vevie elabena etua ame ƒe tamebubu ŋutetewo ɖo be wòawɔ nyametsotso siwo ana eƒe agbe nanyo ɖe edzi. Esia tae egbea la, ɣeyiɣi kpui aɖe kple ɣeyiɣiawo katã ƒe lɔlɔ̃nu faa dɔwɔla siwo wu miliɔn ade le woƒe ɣeyiɣi, ŋusẽ, kple nusianu si le wo si zãm be woatsɔ afia Biblia amewo femaxee. Lɔlɔ̃nu faa dɔ sia si le vi ɖem ɣeyiɣi didi aɖee nye sia si Yehowa Ðasefowo le wɔwɔm la le vi ɖem na nuto aɖewo me tɔwo le xexeame godoo. Aleke?\nNe wokpe ɖe amewo ŋu wose Biblia ƒe aɖaŋuɖoɖo siwo wɔa dɔ gɔme henɔ agbe ɖe wo nu la, wova sua te nyuie hete ŋu kpea akɔ kple agbemekuxiwo. Agbenyuinɔnɔ ƒe ŋutete si hiã sua wo si si kpena ɖe wo ŋu woɖua numame gbegblẽwo dzi. Nelson si nye sɔhɛ si tso Brazil te gbe ɖe Biblia-fiafiadɔa ƒe viɖe bubu dzi be: “Esi mete Biblia sɔsrɔ̃ kple Yehowa Ðasefowo la, meva le dzidzɔ kpɔm elabena taɖodzinu le asinye le agbe me.” (Nyagblɔla 12:13) Ame akpe alafa nanewo—ɖeviwo kple tsitsiawo siaa—siwo dze Mawu ƒe Nya la sɔsrɔ̃ gɔme nyitsɔ laa hã ƒe seselelãme sɔ kple Nelson tɔ. Le kpekpeɖeŋunana nusrɔ̃viwo be tameɖoɖo si me dzidzeme le nasu wo si megbe la, Mawu ƒe Fiaɖuƒegbedasia ganaa etsɔme mɔkpɔkpɔ nyui wo—mɔkpɔkpɔ si na wosea vivi na agbe, le nɔnɔme sesẽtɔwo kekeake gɔ̃ hã me. (Timoteo I, 4:8)—Kpɔ aɖaka si nye “Viɖe Siwo Mawu ƒe Fiaɖuƒea Ahe Vɛ.”\nYehowa Ðasefowo wɔa lɔlɔ̃nu faa dɔ si hea viɖe mavɔwo vɛ le woƒe Biblia-fiafiadɔa me. Mɔ ka nue wònyea viɖe mavɔ le? Mawu ƒe Nya gblɔ be: ‘Ke esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.’ (Yohanes 17:3) Wò ya bu gomekpɔkpɔ le ɖoɖo si ŋu viɖe mavɔwo le ŋu kpɔ ko—eyae nye lɔlɔ̃nu faa dɔ si ɖea vi nyateƒe! Ðe dɔ sia menye esi ŋu nàdi be yeasrɔ̃ nu le geɖe wu oa? Ne nenemae la, ke te ɖe Yehowa Ðasefo siwo le miaƒe nutoa me ŋu. Tsotso ɖe amekpekpe sia ŋu anye afɔɖeɖe si mave wò akpɔ gbeɖe o.\n^ mm. 6 Yehowa Ðasefowo bua woƒe gbeƒãɖeɖedɔa abe alesi apostolo Paulo bui ene—be enye nusi wɔwɔ hiã na Kristotɔ vavãwo. Paulo gblɔ be: “Ne megblɔ nyanyui fia la, menye kafukafu nam o, elabena ele nam kokoko be, mawɔe.” (Korintotɔwo I, 9:16) Ke hã la, gbeƒãɖeɖedɔ si wowɔna nye lɔlɔ̃nu faa dɔ elabena wolɔ̃ faa be woazu Kristo ƒe nusrɔ̃lawo, eye wonya agbanɔamedzi si kpe ɖe mɔnukpɔkpɔa ŋu.\n“Ne èle ɖoɖo wɔm ɖe ƒe ɖeka ŋu la, ƒã nuku. Ne èle ɖoɖo wɔm ɖe ƒe ewo ŋu la, ke do atiwo. Ne èle ɖoɖo wɔm ɖe ƒe alafa ŋu la, ke fia nu amewo”\n[Aɖaka/Nɔnɔmetata si le axa 20]\nEnaa Kpekpeɖeŋu Kple Mɔkpɔkpɔ\nNadine, France dɔnɔdzikpɔla aɖe si xɔ ƒe 43, si bi ɖe asitɔtrɔ le dɔléle siwo nɔa anyigbaxɔdzowo dzi ŋu me, nye lɔlɔ̃nu faa dɔwɔla siwo wɔ dɔ le Titina Afrika dometɔ ɖeka. Egblɔ le gbebiame aɖe me nyitsɔ laa be: “Amewo biaam nusita mewɔ dɔ sia. Mexɔ Mawu dzi se; melɔ̃a amewo, eye medi be matsɔ ɖokuinye ake ɖe amewo ta. Eye Yehowa Ðasefo nyenye ʋãm be mana gbɔdzɔe kple mɔkpɔkpɔ amesiwo le fu kpem.” Esime Nadine nɔ lɔlɔ̃nu faa dɔ wɔm le Afrika la, ema eƒe ɣeyiɣi tsɔ akpa aɖe wɔ kpekpeɖeŋunanadɔwo eye wòtsɔ ɖe kpe asi ɖe Biblia-fiafiadɔ si nutoa me Ðasefowo wɔna ŋu.\nNadine le Afrika\nViɖe Siwo Mawu ƒe Fiaɖuƒea Ahe Vɛ\nTaflatse xlẽ ŋɔŋlɔ siawo le wò Biblia me, nàkpɔ alesi Mawu awɔ eƒe ŋugbedodowo dzi atsɔ akpɔ amegbetɔwo ƒe hiahiãwo gbɔe le nɔnɔme siwo gbɔna gome:\nLãmesẽ “Mawu latutu aɖatsi sia aɖatsi ɖa le woƒe ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o; elabena nu gbãtɔwo nu va yi.”—Nyaɖeɖefia 21:4; Yesaya 33:24; 35:5, 6.\nAgbalẽsrɔ̃nyawo “Womawɔ vɔ̃ aɖeke o, eye womahe gbegblẽ ava nye tonyigba kɔkɔe blibo la dzi o; elabena sidzedze Yehowa xɔ anyigba la dzi, abe alesi tsi yɔ atsiaƒu me ene.”—Yesaya 11:9; Xabakuk 2:14.\nDɔwɔɖui “Woatu xɔ anɔ eme, eye woade weingble aɖu eme kutsetse. Womatu xɔ ame bubu nanɔ eme o, eye womaƒã nu ame bubu naɖu o. . . . Womadze agbagba dzodzro o.”—Yesaya 65:21-23.\nNuɖuɖu “Anyigba mie eƒe nukuwo. Mawu, mia Mawu la, ayra mí.”—Psalmo 67:7; 72:16 Yesaya 25:6.\nHadome Nɔnɔmewo “Yehowa ŋe ame vɔ̃ɖiwo ƒe ati . . . Anyigba blibo la gbɔ ɖe eme bɔkɔɔ, wode asi aseyetsotso me.”—Yesaya 14:5, 7.\nDzɔdzɔenyenye “Kpɔ ɖa, fia aɖu fia ɖe dzɔdzɔenyenye nu, eye amegãwo aɖu dzi [le dzɔdzɔenyenye me, NW].”—Yesaya 11:3-5; 32:1, 2.\nƉoe Ɖe Amewo Ɖoe Ɖe Amewo Lɔlɔ̃nu Faa Dɔ si Ŋu Viɖe Mavɔ Le\ng01 8/8 axa 20-22


“Miexɔ asi sãsãsã wu.”—MATEO 10:31\nNe wodzi ɖevi aɖe la, miniti 60 gbãtɔ nyea ɣeyiɣi vevi aɖe si vidzĩa kple dadaa atsɔ atrɔ ɖe nuwo ŋu. Nu ka tae? Elabena ne wodzi ɖevi aɖe la, le ɣeyiɣi vevi sia me la, ele be nɔa naxɔ vidzĩa, esia kpena ɖe vidzĩa ŋu be wòate ŋu atsi nyuie. *\nNu kae ʋãa vidada wòléa be na vidzĩa? Nufialagã Jeannette Crenshaw gblɔ le agbalẽ aɖe (The Journal of Perinatal Education) me be lãmetsi si nye oxytocin dzina ɖe edzi ne “vidadaa ka asi vidzĩa ŋu, ne ele ekpɔm eye wòle no namee; eye esia nana wòlɔ̃nɛ geɖe wu.” Lãmetsi bubu aɖe hã si wɔa dɔ le ɣeyiɣi sia me la “kpena ɖe vidadaa ŋu eƒe susu nɔa vidzĩa ŋu” eye esia wɔnɛ be kadodo si le vidadaa kple vidzĩa dome gasẽna ɖe edzi. Nu ka tae esia ɖe dzesi?\nMía Wɔla lɔ̃ame Yehowa Mawue wɔe be kadodo kplikplikpli sia nɔa vidada kple vidzĩ dome. * Fia David kafu Mawu be wòna yedo “tso vidzidɔ me” eye wòna yenɔ dedie le ye dada ƒe akɔnu. Edo gbe ɖa be: “Wotsɔm de asi na wò tso esime wodzim; wòe nye nye Mawu tso danye ƒe dɔ me ke.”—Psalmo 22:9, 10.\nBU NYA SIAWO ŊU KPƆ: Ne Mawue wɔ ɖoɖo wɔnuku sia ale be vidada si nye amegbetɔ nate ŋu alé ŋku ɖe via ŋu akpɔ vidzĩa ƒe hiahiãwo gbɔ lɔlɔ̃tɔe alea la, ekema ɖe susu mele eme be Mawu hã tsɔa ɖe le eme na mí “Mawu ƒe viwo” dometɔ ɖe sia ɖe oa?—Dɔwɔwɔwo 17:29.\nNU SI BIBLIA FIA MÍ TSO ALE SI MAWU LÉA BE NA MÍ ŊU\nYesu Kristo, ame si nya Wɔlaa wu ame bubu ɖe sia ɖe la fia nu be: “Ðe womedzraa atsutsrɔe eve xɔa gaku ɖeka, si ƒe home le sue ŋutɔ oa? Gake wo dometɔ ɖeka pɛ hã mage adze anyigba le mia Fofo ƒe manyamanya me o. Ke woxlẽ miaƒe taɖawo katã gɔ̃ hã. Eya ta migavɔ̃ o; miexɔ asi sãsãsã wu atsutsrɔe geɖewo.”—Mateo 10:29-31.\nMía dometɔ geɖe meléa ŋku ɖe xevi suewo ŋu o, ʋuu keke wòahanye be ‘wo dometɔ aɖe ge dze anyigba.’ Gake mía Fofo si le dziƒo la kpɔa wo dometɔ ɖe sia ɖe! Eye xeviwo, ne wosɔ gbɔ gɔ̃ hã, womele vevie nɛ wu amegbetɔ o. Eya ta nufiamea me kɔ be: Mele be ‘nàvɔ̃’ be Mawu menya ye o. Ke boŋ etsɔa ɖe le eme na wò vevie!\nMawu di be eme nanyo na mí eye wòléa ŋku ɖe mía ŋu lɔlɔ̃tɔe\n“Yehowa ƒe ŋku le afi sia afi, eléa ŋku ɖe ame vlowo kple ame nyuiwo siaa ŋu.”—LODODOWO 15:3.\n“Yehowa ƒe ŋkuwo le ame dzɔdzɔewo ŋu, eye eƒe towo le woƒe ɣlidodowo ŋu.”—PSALMO 34:15.\n“Matso aseye le wò lɔlɔ̃ si nu metsina o la ta, elabena wò ŋku le nye fukpekpewo ŋu; ènya nye nuxaxawo nyuie.”—PSALMO 31:7.\n“MESE LE ÐOKUINYE ME BE YEHOWA MELƆ̃M O”\nNe míeva nya be Mawu tsɔa ɖe le eme na mí vevie eye eƒe ŋkuwo nɔa mía ŋu lɔlɔ̃tɔe la, ɖe esia akpe ɖe mía ŋua? Ɛ̃, nenemae Hannah, * si le England la gblɔ. Egblɔ be:\n“Zi geɖe la, mesena le ɖokuinye me be Yehowa melɔ̃m o eye meɖoa nye gbedodoɖawo ŋu nam o. Mebui be esi xɔse mele asinye o tae. Mesusu be ɖe wònɔ to hem nam alo be nyemeɖi naneke o. Mekpɔe be Mawu metsɔ ɖeke le eme nam o.”\nKe hã fifia Hannah va ka ɖe edzi be Yehowa lɔ̃ ye. Nu kae na ale si wònɔ sesem le eɖokui me tsã la trɔ? Egblɔ be: “Ðe nuwo nɔ tɔtrɔm vivivi. Meɖo ŋku Biblia me nuƒo aɖe si ku ɖe Yesu ƒe tafevɔsaa ŋu ƒe gbogbo aɖewoe nye esi va yi la dzi, ekpɔ ŋusẽ ɖe dzinye ŋutɔ, eye wòkpe ɖe ŋunye megaka ɖe edzi be Yehowa lɔ̃m. Aɖatsi lólona ɖe nye ŋkuwo dzi ne woɖo nye gbedodoɖawo ŋu nam, elabe enana mekpɔnɛ be sigbeɖe Yehowa lɔ̃m. Azɔ hã Biblia sɔsrɔ̃ kple Kristotɔwo ƒe kpekpeawo dede na mesrɔ̃ nu geɖe tso Yehowa, eƒe nɔnɔmewo kple ale si wòsena le eɖokui me tso mía ŋu la ŋu. Fifia eme kɔ nam keŋ be Yehowa le megbe na mí eye wòlɔ̃ mí hele didim be yeakpɔ mía dometɔ ɖe sia ɖe ƒe nuhiahiãwo gbɔ.”\nNya si Hannah gblɔ la, de dzi ƒo ŋutɔ. Gake aleke nàte ŋu aka ɖe edzi be Mawu ɖoa ŋku dziwò eye wòsea ale si nèsena le ɖokuiwò me la gɔme? Nyati si kplɔ esia ɖo la aɖo biabia ma ŋu.\n^ mm. 3 Esesẽna na vidada aɖewo siwo vidzidzi megbe blanuiléledɔ ɖea fu na la be woana ƒomedodo sia nanɔ wo kple wo via dome. Ke hã mele be woase le wo ɖokui me be yewo gbɔe wòtso o. Dɔwɔƒe si kpɔa tagbɔdɔlélewo gbɔ le Amerika gblɔ be vidzidzi megbe blanuiléledɔ “anya tso ametia kple seselelãmekuxi aɖewo gbɔ . . . gake metsoa nu si vidadaa wɔ alo mewɔ nyuie o gbɔ o.” Àte ŋu axlẽ nu geɖe tso nya sia ŋu le August 8, 2002 ƒe Nyɔ! me le tanya si nye “Meɖu Vidzidzi Megbe Blanuiléle Dzi” te.\n^ mm. 5 Biblia na míenya be Mawu ƒe ŋkɔe nye Yehowa.—Psalmo 83:18.\n^ mm. 15 Míetrɔ ŋkɔ aɖewo le nyati sia kple esiwo akplɔe ɖo la me.\nAle si gbegbe Mawu nya míaƒe wɔwɔmee la nana míekana ɖe edzi be esea míaƒe nuwɔna ɖe sia ɖe gɔme nyateƒe.\nMawu Ƒe Ŋku Le Ŋuwò


GBE BUBU Amharic Armenian (West) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Estonian Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Mizo Moore Myanmar Persian Polish Portuguese Quechua (Bolivia) Romanian Sepedi Setswana Slovak Slovenian Sranantongo Swahili Tsonga Turkish Ukrainian\n“Ame si fia nu mí wu anyigba dzi lãwo, eye wòde nunya tagbɔ na mí wu dziƒoxewo.”—HIOB 35:11.\nŊUTETE wɔnukuwo le xewo si. Ale si wote ŋu dzona heɖea atsyã vovovowo bɔbɔe la wɔa dɔ ɖe yameʋuwɔlawo dzi ŋutɔ. Wo dometɔ aɖewo te ŋu dzona hetsoa atsiaƒu gbanaa si keke kilomita akpe geɖe la va ɖoa afi si woɖo tae la mɔmabumabui.\nŊutete wɔnuku bubu aɖe si le xewo si—si ɖe wo Wɔlaa ƒe nunya fia geɖe wu—ye nye woƒe dzeɖoɖo ƒe ŋutete, to woƒe hadzidzi kple xɔxlɔ̃ dzi. Bu esiawo ƒe kpɔɖeŋu aɖewo ŋu kpɔ.\nXewo Ƒoa Nu\nXevi aɖewo dzea nuƒoƒo gɔme le woƒe aziwo me hafi wova ƒona gɔ̃ hã. Le kpɔɖeŋu me, teglinɔ te ŋu ɖɔa azi wòdea xexlẽme enyi, henɔa wo ɖɔm ɖeka gbe ɖeka, ɖeka gbe ɖeka. Ne ɣeyiɣi didime ɖekae aziawo dometɔ ɖe sia ɖe axɔ hafi aƒo la, wo dometɔ ɖe sia ɖe aƒo do ŋgɔ na nɔvia eye axɔ ŋkeke enyi sɔŋ hafi wo katã woaƒo. Ne edzɔ alea la, asesẽ na teglinɔa ŋutɔ be wòalé be na teglivi siwo ƒo xoxo la esime wòakpɔtɔ anɔ azi si mekpɔƒo haɖe o la dzi tsyɔm. Gake medzɔna nenema o, ke boŋ azi enyiawo katã va ƒona le ŋkeke ɖeka dzi le gaƒoƒo ade ko me. Aleke wòte ŋu dzɔna alea? Le numekulawo ƒe susu nu la, nu si koŋ gbɔ wòtsonae nye be esime tegliviawo kpɔtɔ le aziawo me la, woɖoa dze kple wo nɔewo, helalana wo nɔewo, si wɔnɛ be wova dona le aziawo me kplɔa wo nɔewo ɖo le gaƒoƒo ade me.\nNe xewo tsi la, zi geɖe la, atsua ye dzia ha. Ɣeyiɣi siwo me xewo doa atsu koŋue xetsu dzia ha tsɔ ɖea nuto si dzi wòkpɔ ŋusẽ ɖo ƒe liƒowo fiana alo tsɔ hea xenɔ aɖe ɖe eɖokui ŋu. Xe hamehame akpe geɖe siwo li kple woƒe dzeɖomɔnue, eye esia kpena ɖe xenɔawo ŋu wote ŋu dzeasi woƒe atsuawo bɔbɔe le xe siwo ƒomevi woawo ŋutɔwo nye la dome.\nŊdi kanya kple ɣeɖoto koŋue xewo dzia ha, eye susu nyui aɖe tae wowɔnɛ nenema ɖo. Ɣemaɣiwo la, ya meƒona fũu o eye toɣliɖenuwo hã dzi ɖena kpɔtɔ. Numekulawo de dzesii be xewo ƒe hadzidziwo dea didiƒe zi gbɔ zi 20 le ŋdi kple fiẽ wu ŋdɔ me.\nTogbɔ be atsuawo koŋue dzia ha hã la, xɔxlɔ̃ ƒomevi vovovo, alo ɣlidodo sesĩwo hena ɣeyiɣi kpui aɖe ko, siwo si gɔmesese vovovo le la ƒe ŋutete le atsuawo kple nɔawo siaa si. Le kpɔɖeŋu me, xɔxlɔ̃ vovovo asieke ye le atsutsrɔewo si wotsɔ ƒoa nui. Xɔxlɔ̃ ƒomevi aɖe le wo si wotsɔ ɖenɛ fiana be afɔku aɖe—abe xe lénu siwo nɔa agba sam ene—tso ya me gbɔna, eye xɔxlɔ̃ bubu le wo si wotsɔ ɖenɛ fiana be afɔku aɖe tso anyigba gbɔna.\nNunana Deŋgɔ Aɖe\nNunya si le xewo si le dzɔdzɔme nu la wɔ nuku ŋutɔ. Gake ne míaƒo nu tso dzeɖoɖo ŋutetewo ŋu la, amegbetɔwo de ŋgɔ wu sãsãsã. Hiob 35:11 gblɔ be, Mawu wɔ amegbetɔwo hede ‘nunya tagbɔ na wo wu dziƒoxewo.’ Nu si ɖe dzesi le amegbetɔwo ɖeɖe ko ŋutie nye ŋutete si le wo si be wote ŋu ƒoa nu tso nu makpɔmakpɔ siwo gɔme sese sesẽ la ŋu kple ale si wote ŋu ɖea tamesusuwo gblɔna to gbeɖiɖi alo dzesiwo wɔwɔ me.\nTo vovo na nuwɔwɔ bubuwo la, ewɔ abe le dzɔdzɔme nu la, ɖee wowɔ amegbetɔwo kple ŋutete be woasrɔ̃ gbegbɔgblɔ sesẽwo gɔ̃ hã tso woƒe ɖevime ene. Internet dzi nyatakakadzraɖoƒe aɖe gblɔ be: “Ðevi siwo le azɔlizɔzɔ srɔ̃m la te ŋu srɔ̃a gbegbɔgblɔ ne wo dzilawo meƒoa nu na wo tẽe o gɔ̃ hã; ɖevi siwo wodzi tokunɔwoe la te ŋu dzea agbagba toa woawo ŋutɔwo ƒe dzesiwo vae tsɔ ɖea woƒe susuwo gblɔna ne womewɔa dzesiwo na wo le aƒe me o gɔ̃ hã.”—American Scientist.\nLe nyateƒe me la, nunana wɔnuku aɖe ŋutɔe ŋutete si le mía si be míaɖe míaƒe susuwo kple seselelãmewo agblɔ to nuƒoƒo alo dzesiwo wɔwɔ dzi la nye tso Mawu gbɔ. Gake nu si wona amegbetɔwo si gawɔ nuku wue nye ŋutete si le mía si be míaƒo nu kple Mawu le gbedodoɖa me. Le nyateƒe me la, Yehowa Mawu bia tso mía si be míaƒo nu kpli ye. Mawu ƒe Nya, Biblia la, gblɔ be: “Migatsi dzimaɖi le naneke ŋuti o, ke boŋ le nu sia nu me la, mitsɔ gbedodoɖa kple kokoƒoƒo kpakple akpedada ana Mawu nanya miaƒe didiwo.”—Filipitɔwo 4:6.\nNe nyametsotso sesẽ aɖewo wɔwɔ dze ŋgɔ mí la, Yehowa di be míawɔ nunya gbogbo siwo yena woŋlɔ ɖi ɖe Biblia me la ŋu dɔ woaɖe vi na mí. Eya ŋutɔ akpe ɖe mía ŋu hã be míanya ale si míawɔ aɖaŋuɖoɖo siwo míakpɔ le eme la ŋu dɔ. Biblia ŋlɔla Yakobo ŋlɔ bena: “Ne mia dometɔ aɖe le nunya hiãm la, neyi edzi wòanɔ Mawu biam, elabena enaa nu amewo katã faa, eye medoa ŋukpe ame o; eye wòanae.”—Yakobo 1:5.\nNe èse xevi aɖe ƒe hadzidzi viviwo alo èse ɖevi aɖe wòsrɔ̃ eƒe nyagbe gbãtɔwo yɔyɔ la, alekee nèsena le ɖokuiwò me? Ðe nèkpɔa Mawu ƒe nunya si dzena le nu siwo wòwɔ me la dzea sia?\nEsi hakpala David de ŋugble le ale si gbegbe wowɔe aɖaŋutɔe ŋu vɔ la, eʋãe wògblɔ na Mawu be: ‘Meda akpe na wò le ale si wowɔm nukutɔe la ta; wò dɔwɔwɔwo nye nukunu, eye nye luʋɔ dze si esia keŋ.’ (Psalmo 139:14) Ne èsrɔ̃a nu tso Mawu ƒe nunya si dze le nuwɔwɔwo me ŋu la, kakaɖedzi si le asiwò be afia mɔ nyuitɔ kekeake wò la me ava sẽ ɖe edzi godoo.\nNunanae ŋutete si le mía si be míaɖe míaƒe tamesusuwo agblɔ la nye tso Mawu gbɔ\n[Nɔnɔmetata Tsoƒe si le axa 4]


Daniel 4 | Biblia Le Internet Dzi | Xexe Yeye Gɔmeɖeɖe\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12\nFia Nebukadnezar kpɔ Mawu ƒe fianyenye dze sii (1-3)\nFia ƒe drɔ̃e si ku ɖe ati aɖe ŋu (4-18)\nƔeyiɣi adre nava yi na ati si wolã ƒu anyi la (16)\nMawue nye Dziɖula ɖe amegbetɔwo dzi (17)\nDaniel ɖe drɔ̃e la gɔme (19-27)\nEva eme zi gbãtɔ ɖe fia la dzi (28-36)\nFia la ku tsu hena ɣeyiɣi adre (32, 33)\nFia la kafu dziƒo Mawu la (37)\n4 “Gbedeasi si tso fia Nebukadnezar gbɔ na amehawo, dukɔwo kple gbegbɔgblɔ siwo katã le anyigba dzi lae nye esi: Medi ŋutifafa geɖe na mi! 2 Enye dzidzɔ nam be magblɔ dzesi kple nukunu siwo Mawu Dziƒoʋĩtɔ la wɔ nam. 3 Eƒe dzesiwo lolo, eye eƒe nukunuwo tri akɔ loo! Eƒe fiaɖuƒe nye fiaɖuƒe mavɔ, eye eƒe dziɖuɖu li tso dzidzime yi dzidzime.+ 4 “Nye, Nebukadnezar, menɔ aƒenye me bɔkɔɔ, eye nuwo dze edzi nam le nye fiasã me. 5 Meku drɔ̃e, si na vɔvɔ̃ ɖom. Nu siwo mekpɔ le susu me esime mele nye aba dzi kple ŋutega siwo mekpɔ la do voɖi nam.+ 6 Eya ta meɖe gbe be woakplɔ Babilon nunyalawo katã ava ŋkunyeme, ne woaɖe drɔ̃e la gɔme nam.+ 7 “Ɣemaɣi la, akunyawɔlawo, afakalawo, Kaldeatɔwo* kple ɣletivimefakalawo+ va. Esi melĩ drɔ̃e la na wo la, womete ŋu ɖe egɔme nam o.+ 8 Mlɔeba Daniel, ame si wotsɔ nye mawu ƒe ŋkɔ Beltesazar+ na, eye mawu kɔkɔewo ƒe gbɔgbɔ le eme+ la, va ŋkunyeme; eye melĩ drɔ̃e la nɛ be: 9 “‘Oo Beltesazar, akunyawɔlawo ƒe tatɔ,+ menyae be mawu kɔkɔewo ƒe gbɔgbɔ le mewò,+ eye nya ɣaɣla aɖeke meli si sẽ na wò akpa o.+ Eya ta gblɔ ŋutega siwo mekpɔ le nye drɔ̃ea me eye nàɖe egɔme nam. 10 “‘Ŋutega siwo mekpɔ esi mele nye aba dzi lae nye esi: Meɖo ŋku anyi, eye kpɔ ɖa, mekpɔ ati aɖe+ le anyigba titina, si kɔ ŋutɔ.+ 11 Ati la tsi, eye wòsesẽ, ekɔ yi ɖatɔ dziƒowo, eye wòle dzedzem le anyigba bliboa ƒe afi sia afi. 12 Eƒe aŋgbawo nya kpɔ, eƒe tsetse sɔ gbɔ, eye nuɖuɖu le edzi na nu gbagbewo katã. Gbemelãwo nɔa eƒe vɔvɔli te, eye dziƒoxewo nɔa eƒe alɔwo dzi, eye wònyia nu gbagbewo* katã. 13 “‘Meɖo ŋku anyi le ŋutega siwo mekpɔ esime mele nye aba dzi la me, eye mekpɔ dzɔla kɔkɔe aɖe ɖi tso dziƒo.+ 14 Edo ɣli sesĩe gblɔ be: “Milã ati la ƒu anyi,+ eye milã eƒe alɔwo. Midudu eƒe aŋgbawo, eye mika eƒe tsetseawo hlẽ! Minya lãwo ɖa le ete kple xewo ɖa le eƒe alɔwo dzi. 15 Ke migblẽ eƒe takpoea ɖe to me, eye mitsɔ gayibɔ kple akɔbli blae ɖe gbe me. Mina dziƒozãmu naƒoe, eye wòanɔ gbemelãwo gbɔ.+ 16 Woatrɔ eƒe dzi, be wòaganye amegbetɔ ƒe dzi azɔ o, eye wòazu abe lã ƒe dzi ene, va se ɖe esime ɣeyiɣi adre+ nava yi nɛ.+ 17 Esiae nye dzɔlawo ƒe gbeɖeɖe,+ eye ame kɔkɔewo ƒe sededee nye esia, ne agbagbeawo nanyae be Dziƒoʋĩtɔ lae nye Dziɖula si kpɔ ŋusẽ ɖe amegbetɔwo ƒe fiaɖuƒewo dzi,+ eye ame si dze eŋu la, eyae wòtsɔnɛ nana, eye wòtsɔa ame tsɛtɔ le amegbetɔwo dome gɔ̃ hã ɖoa enu.” 18 “‘Esiae nye drɔ̃e, si nye Fia Nebukadnezar meku; ke wò la, Oo Beltesazar, ɖe egɔme, elabena nunyala bubu siwo katã le nye fiaɖuƒea me la mete ŋu ɖe egɔme nam o.+ Wò la, àte ŋui, elabena mawuwo ƒe gbɔgbɔ le mewò.’ 19 “Eye Daniel, ame si ŋkɔe nye Beltesazar,+ ƒe nu tsi te sẽe, eye eƒe susuwo do ŋɔdzi nɛ. “Eye fia la gblɔ be: ‘Oo Beltesazar, mègana drɔ̃e la kple eƒe gɔmeɖeɖe nadzi ŋɔ na wò o.’ “Beltesazar gblɔ be: ‘Oo nye aƒetɔ, drɔ̃e la neɖi wò futɔwo ŋu, eye eƒe gɔmeɖeɖe neɖi wò ketɔwo ŋu. 20 “‘Ati si nèkpɔ, si tsi, eye wòsesẽ, eye wòkɔ yi ɖatɔ dziƒowo hele dzedzem le anyigba blibo la katã dzi,+ 21 eƒe aŋgbawo nya kpɔ, eƒe tsetse sɔ gbɔ, eye nuɖuɖu le edzi na nu gbagbewo katã, gbemelãwo nɔa ete, eye dziƒoxewo nɔa eƒe alɔwo dzi la,+ 22 Oo fia, eyae nye wò ŋutɔ, elabena ètri akɔ, èkpɔ ŋusẽ, wò gãnyenye yi ɖatɔ dziƒowo,+ eye wò dziɖuɖu de anyigba ƒe mlɔenuwo ke.+ 23 “‘Eye esi fia la kpɔ dzɔla kɔkɔe+ aɖe ɖi tso dziƒo hegblɔ be: “Milã ati la ƒu anyi, eye migblẽ edome, ke migblẽ eƒe takpoea kple eƒe kewo ɖe to me, eye mitsɔ gayibɔ kple akɔbli blae ɖe gbe me. Mina dziƒozãmu naƒoe, eye wòanɔ gbemelãwo gbɔ va se ɖe esime ɣeyiɣi adre nava yi nɛ”+ la. 24 Oo fia, egɔmeɖeɖee nye esi; nu si Dziƒoʋĩtɔ la ɖo lae adzɔ ɖe nye aƒetɔ fia dzi. 25 Woanya wò ɖa le amegbetɔwo dome, eye ànɔ gbemelãwo gbɔ, àɖu gbe abe nyitsu ene, dziƒozãmu aƒo wò,+ eye ɣeyiɣi adre+ ava yi na wò,+ va se ɖe esime nànyae be Dziƒoʋĩtɔ lae nye Dziɖula si kpɔ ŋusẽ ɖe amegbetɔwo ƒe fiaɖuƒewo dzi, eye ame si dze eŋu la, eyae wòtsɔnɛ nana.+ 26 “‘Gake esi wogblɔ be woagblẽ ati la ƒe takpoea kple eƒe kewo ɖi ta la,+ ne èva dze sii be, Mawue le dzi ɖum le dziƒo vɔ la, wò fiaɖuƒe agasu asiwò. 27 Eya ta Oo fia, xɔ nye aɖaŋuɖoɖo. Ðe asi le wò nu vɔ̃wo ŋu nàwɔ nu dzɔdzɔe, eye nàɖe asi le wò vɔɖivɔ̃ɖi ŋu nàkpɔ nublanui na ame dahewo boŋ. Ðewohĩ eme anyo na wò eteƒe nadidi.’”+ 28 Nu siawo katã dzɔ ɖe Fia Nebukadnezar dzi. 29 Le dzinu wuieve megbe la, enɔ tsa ɖim le Babilon fiasã la tame. 30 Eye fia la gblɔ be: “Ðe menye esiae nye Babilon Gã si metsɔ nye ŋusẽ kple ŋutete tsoe be wòanye fia ƒe aƒe kple nye gãnyenye ƒe bubu oa?” 31 Esi fia la mekpɔ ɖe nu le nyaa me o la, gbe aɖe ɖi tso dziƒo be: “Oo Fia Nebukadnezar, se gbe sia: ‘Fiaɖuƒe la do le asiwò me,+ 32 woanya wò le amegbetɔwo dome. Ànɔ gbemelãwo gbɔ. Woana gbe wò nàɖu abe nyitsu ene, eye ɣeyiɣi adre ava yi na wò, va se ɖe esime nànyae be Dziƒoʋĩtɔ lae nye Dziɖula si kpɔ ŋusẽ ɖe amegbetɔwo ƒe fiaɖuƒewo dzi, eye ame si dze eŋu la, eyae wòtsɔnɛ nana.’”+ 33 Enumake nya la va eme ɖe Nebukadnezar dzi. Wonyae le amegbetɔwo dome, eye wòɖu gbe abe nyitsu ene, dziƒozãmu ƒoe, va se ɖe esime eƒe ɖa to legbee abe hɔ̃ ƒe fu ene, eye eƒe fewo to abe xewo tɔ ene.+ 34 “Esi ŋkekeawo wu enu la,+ nye, Nebukadnezar, mefɔ mo dzi kpɔ dziƒowo, eye nye susu gate dɔwɔwɔ nyuie; mekafu Dziƒoʋĩtɔ la, mekafu Ame si le agbe tegbee la hedoe ɖe dzi, elabena eƒe dziɖuɖu nye dziɖuɖu mavɔ, eye eƒe fiaɖuƒe li tso dzidzime yi dzidzime.+ 35 Anyigbadzinɔlawo katã meɖi naneke o, eye wòwɔa dziƒoʋakɔwo kple anyigbadzinɔlawo ale si dzea eŋu. Eye ame aɖeke mate ŋu axe mɔ nɛ*+ alo agblɔ nɛ be, ‘Nu kae nye esi wɔm nèle?’+ hã o. 36 “Ɣemaɣi la, nye susu gate dɔwɔwɔ, eye nye gãnyenye kple nye atsyɔ̃ kpakple nye fiaɖuƒe ƒe bubu gasu asinye.+ Nye adaŋudelawo kple nye amegãwo di yonyeme mɔ vevie, eye wogatsɔm ɖo nye fiaɖuƒe la nu, eye wotsɔ gãnyenye si teƒe mekɔ o kpee nam. 37 “Eya ta nye, Nebukadnezar, mele Dziƒofia la kafum,+ mele edom ɖe dzi, eye mele bubu dem eŋu, elabena eƒe nuwɔwɔwo katã le eteƒe,+ eƒe mɔwo dzɔ, eye wòbɔbɔa dadalawo ɖe anyi.”+\n^ Efia, ame siwo bi ɖe afakaka kple ɣletivimefakaka me.\n^ Egɔmeɖeɖe tẽe, “ŋutilãwo.”\n^ Alo, “alé eƒe asi.”


Lododowo 11 | Biblia Le Internet Dzi | Xexe Yeye Gɔmeɖeɖe\nAme siwo nyaa afi si woƒe ŋutete se ɖo (2)\nXɔsegbela gblẽa ame bubuwo dome (9)\n“Aɖaŋuɖola geɖewo dzie wotona kpɔa dzidzedze” (14)\nNu adze edzi na dɔmenyotɔ (25)\nAme si ɖoa dzi ɖe eƒe kesinɔnuwo ŋu (28)\n11 Nudanu amebatɔ nye ŋunyɔ na Yehowa,Ke nudanu* si de pɛpɛpɛ la dzea eŋu.+ 2 Ne ɖokuidodoɖedzi do mo ɖa la, ŋukpe hã dzea eyome godoo,+Ke ame siwo nyaa afi si woƒe ŋutete se ɖo la si mee nunya le.+ 3 Nu dzɔdzɔe wɔlawo ƒe fɔmaɖimaɖie fiaa mɔ wo,+Ke ame mawɔnuteƒewo ƒe nu fitifiti wɔwɔe atsrɔ̃ wo.+ 4 Viɖe aɖeke manɔ ame ƒe kesinɔnuwo* ŋu le dzikudogbe o,+Ke dzɔdzɔenyenyee aɖe ame tso ku me.+ 5 Ame maɖifɔ ƒe dzɔdzɔenyenyee taa mɔ dzɔdzɔe nɛ,Ke ame vɔ̃ɖi ŋutɔ ƒe vɔ̃ɖinyenyee aƒui anyi.+ 6 Nu dzɔdzɔe wɔlawo ƒe dzɔdzɔenyenyee aɖe wo,+Ke ame mawɔnuteƒewo ƒe dzodzrowoe dea wo asi.+ 7 Ne ame vɔ̃ɖi ku la, eƒe mɔkpɔkpɔ nu yina;Eye ŋuɖoɖo ɖe eƒe ŋusẽ ŋu hã nu yina.+ 8 Woɖea ame dzɔdzɔe tso xaxa me,Eye ame vɔ̃ɖi xɔna ɖe eteƒe.+ 9 Xɔsegbela* tsɔa eƒe nu gblẽa ehavi dome,Ke sidzedzee wotsɔna ɖea ame dzɔdzɔewo.+ 10 Ame dzɔdzɔewo ƒe nu nyui wɔwɔ nana du kpɔa dzidzɔ,Ke ne ame vɔ̃ɖiwo nu yi la, aseye ɖina.+ 11 Nu dzɔdzɔe wɔlawo ƒe yayra doa du ƒe ŋkɔ ɖe dzi,+Ke ame vɔ̃ɖiwo ƒe nu nana wogbãnɛ ƒua anyi.+ 12 Ame si si tagbɔ mele o* la doa vlo ehavi,Ke nugɔmesela zia kpi.+ 13 Ameŋugblẽla nɔa tsatsam nɔa go ʋum nya ɣaɣla,+Ke ame si dzi woate ŋu aka ɖo* ɣlaa nya.* 14 Ne mɔfiafia nyui meli o la, dukɔ dzea anyi,Ke aɖaŋuɖola* geɖewo dzie wotona kpɔa dzidzedze.*+ 15 Ame si da megbe na ame tutɔ wòdo ga la, eme manyo nɛ o,+Ke ame si gbe asinana ɖe ɖoɖo dzi la anɔ dedie. 16 Nyɔnu si wɔ ame* la ƒe asi sua bubu dzi,+Ke ŋutsu ŋutasẽlawo ya kesinɔnu koe sua wo si. 17 Ame si nyoa dɔme* la le nyui wɔm na eya ŋutɔ ɖokui,*+Ke ŋutasẽla hea xaxa* vaa eya ŋutɔ ɖokui dzi.+ 18 Ame vɔ̃ɖi xɔa beblefetu,+Ke ame si ƒãa dzɔdzɔenyenye la xɔa fetu vavã.+ 19 Ame si léa nu dzɔdzɔe wɔwɔ me ɖe asi la le agbemɔ dzi,+Ke ame si tia nu vɔ̃ɖi wɔwɔ yome la le kumɔ dzi. 20 Ame siwo ƒe dzi metoa mɔ ɖeka o la ƒe nu nyɔa ŋu na Yehowa,+Ke ame siwo ƒe zɔzɔme ŋu fɔɖiɖi mele o la ƒe nu nyoa eŋu.+ 21 Ka ɖe nya sia dzi be:* Womagbe tohehe na ame vɔ̃ɖi o,+Ke ame dzɔdzɔewo ƒe viwo ya ado le eme. 22 Nyɔnu dzetugbe si gbea susu ŋu dɔ wɔwɔ,Le abe ha si sikaŋɔtigɛ le ŋɔti na ene. 23 Ame dzɔdzɔewo ƒe dzimedidi hea nyui vanɛ,+Ke ame vɔ̃ɖiwo ƒe mɔkpɔkpɔ hea dziku vanɛ. 24 Ame aɖe naa nu faa,* ke egadzina ɖe edzi nɛ;+Ame aɖe hã vea nu ale gbegbe, ke ahe ko wòdana.+ 25 Eme anyo na dɔmenyotɔ,*+Eye ame si naa amewo ƒe dzi dzea eme la, woana eya hã ƒe dzi nadze eme.+ 26 Ame si miaa asi ɖe bli dzi la, amewo ado ɖiŋu nɛ,Ke ame si tsɔe na woƒle la, woayrae. 27 Ame si le nyui yome tim la, eƒe nu anyo ame ŋu,+Ke ame si le vɔ̃ dim la, vɔ̃ ava edzi godoo.+ 28 Ame si le dzi ɖom ɖe eƒe kesinɔnuwo ŋu la adze anyi,+Ke ame dzɔdzɔewo awɔ vlɔvlɔvlɔ abe aŋgba ene.+ 29 Ame si he vɔ̃* va eƒe aƒe dzi la, ya anye eƒe domenyinu,+Eye bometsila anye subɔla na ame si si dzi nyanu le. 30 Ame dzɔdzɔe ƒe kutsetse nye agbeti,+Eye ame si ɖea luʋɔwo* la, nunyalae.+ 31 Kpɔ ɖa, ne woɖoa eteƒe na ame dzɔdzɔe le anyigba dzi la,Ke ɖe womaɖo ame vɔ̃ɖi kple nu vɔ̃ wɔla ya ƒe nuwɔna teƒe na wo oa?+\n^ Alo, “nudakpe.”\n^ Alo, “nu veviwo.”\n^ Alo, “Mawumavɔ̃la.”\n^ Egɔmeɖeɖe tẽe, “ame si me nuteƒewɔwɔ ƒe gbɔgbɔ le.”\n^ Egɔmeɖeɖe tẽe, “tsyɔa nu nya dzi.”\n^ Alo, “ɖeɖe.”\n^ Alo, “Nyɔnu si ƒe nu nyoa ame ŋu.”\n^ Alo, “Ame si lɔ̃a ame vavã.”\n^ Alo, “ŋukpe.”\n^ Egɔmeɖeɖe tẽe, “Na asim.”\n^ Egɔmeɖeɖe tẽe, “Ame aɖe kakaa nu.”\n^ Alo, “luʋɔ nyodɔme.”


Ðe Amedzudzu Nye Nu Gbegblẽ Nenema Gbegbea? | Sɔhɛwo Biana Be\nGBE BUBU Afrikaans Albanian Alur Amharic Arabic Arabic (Lebanon) Armenian Azerbaijani Azerbaijani (Cyrillic) Batak (Toba) Bislama Brazil Tokunɔgbe Bulgarian Cebuano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Gun Hebrew Hiligaynon Hungarian Iban Igbo Iloko Indonesian Isoko Italian Italy Tokunɔgbe Japanese Javanese Kazakh Kazakh (Arabic) Kikaonde Kinyarwanda Kirghiz Kirundi Korean Kwanyama Lingala Lithuanian Malagasy Malay Malayalam Maltese Mapudungun Myanmar Norwegian Oromo Papiamento (Aruba) Papiamento (Curaçao) Persian Poland Tokunɔgbe Polish Portuguese Portuguese (Portugal) Punjabi Punjabi (Shahmukhi) Romanian Russia Tokunɔgbe Russian Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sinhala Slovak Slovenian Spain Tokunɔgbe Spanish Sranantongo Swahili Swedish Tagalog Tatar Telugu Tetun Dili Thai Tigrinya Tsonga Turkish Ukrainian Urdu Vietnamese Xhosa Yoruba Zulu\n“Mese amedzudzu ale gbegbe be megaɖea fu aɖeke nam o. Eva ma to nam.”—Christopher, exɔ ƒe 17.\n“Esi menye ɖevi la, medzua ame ŋutɔ. Ele bɔbɔe ŋutɔ be ame nazu amedzula, gake asiɖeɖe le nɔnɔme sia ŋu ya mele bɔbɔe o.”—Rebecca, exɔ ƒe 19.\nAleke nèsena le ɖokuiwò me ne èse amewo le ame dzum?\nMeɖea fu nam kura o, ema to nam.\nEɖea fu nam vie ya—gake ɖeko mexɔnɛ nenema.\nEɖea fu nam ŋutɔ—nye dzi mate ŋu alɔ̃ nu sia gbeɖe o.\nÐe nèdzua amea?\nAleke nèbua nya veamewo gbɔgblɔe?\nÐe nèbua amedzudzu be enye ŋkubiãnya? Ðewohĩ àgblɔ be: ‘Menye nenema gbegbe o. Agbemenya sesẽwo li wu esia siwo ŋu wòle be míatsi dzi ɖo. Gawu la, ame sia ame dzua ame!’ Nyateƒeea?\nTogbɔ be ate ŋu asesẽ na wò be nàxɔe se hã la, ame geɖewo li siwo melɔ̃a amedzudzu o. Eye wonya nanewo tso nuwɔna sia ŋu siwo ame bubuwo ya menya o. Le kpɔɖeŋu me:\nAmedzudzu ɖea ha ame si tɔgbi nènye. Wò nyagbɔgblɔwo ɖea ame si tututu nènye le ememe la fiana. Eya ta ne ègblɔa nya veamewo na amewo la, aɖee fia be mètsɔa ɖeke le amewo ƒe seselelãmewo me o. Nenema tututue nèlea?\nBiblia gblɔ be: “Nu siwo doa go tso nu me la tsoa dzi la me.”—Mateo 15:18.\nNya madzetowo gbɔgblɔ ƒoa ɖi ame ƒe susu me. Nu ka tae nàdi be yeana nya siawo naƒo ɖi ye ŋutɔ loo alo ame bubuwo ƒe susu me?\nAmedzudzu ate ŋu ana be amewo mabu susu nyui ɖe ŋuwò o. Agbalẽ aɖe gblɔ be: “Ale si míeƒoa nui la kpɔa ŋusẽ ɖe ame siwo míadze xɔlɔ̃e, bubu si tɔgbi míaƒe ƒometɔwo kple dɔwɔhatiwo ade mía ŋu, ale si mí kple ame bubuwo dome anɔ, ale si amewo abu míaƒe nyawoe, míaƒe dɔkpɔkpɔ alo dodoɖeŋgɔ le dɔ me kple ale si ame manyamanyawo awɔ nu ɖe mía ŋui la dzi.” (Cuss Control) Egagblɔ be: “Bia ɖokuiwò be, ɖe wòate ŋu adzɔ be ye kple amewo dome nava nɔ nyuie wu nenye be yemedzua ame o mahã.”\nBiblia gblɔ be: “Miɖe . . . nya veame ɖe sia ɖe ƒomevi ɖa.”—Efesotɔwo 4:31.\nAmedzudzu mana amewo nabu wò be wò nu me bi abe ale si wò ŋutɔ nàsusui ene o. Agbalẽnyalagã Alex Packer gblɔ le eƒe agbalẽ aɖe me be: “Ame siwo dzua ame ɣesiaɣi la ƒe nu ɖe wòtia ame.” (How Rude!) Egblɔ kpee be nya veamewo gbɔgblɔ menana be “nunya, sidzedze, nugɔmesese kple veveseɖeamenu dzena le ame ƒe nyawo me o. Ne wò nyawo nɔa yrɔ, wometua ame ɖo o, eye mèbua wo ŋu nyuie hafi gblɔna o la, akpɔ ŋusẽ ɖe ale si nèbua tamee dzi godoo.”\nBiblia gblɔ be: “Migana nya ƒaƒã aɖeke nado tso miaƒe nu me o.”—Efesotɔwo 4:29.\nÐo taɖodzinu. Ðe manyo be nàtso nya me be yeadzudzɔ nya veamewo gbɔgblɔ le ɣleti ɖeka alo esi mede nenema o mea? Àte ŋu anɔ dzesi dem ŋgɔyiyi siwo wɔm nèle ɖe agbalẽ alo ɣletigbalẽ dzi. Gake ehiã be nàgawɔ nu bubu aɖewo hã hafi nàte ŋu alé wò nyametsotso sia me ɖe asi. Le kpɔɖeŋu me:\nƑo asa na modzakaɖeɖe siwo ana be nya madzetowo nava xɔ susu me na wò. Biblia gblɔ be: “Hadede vɔ̃wo gblẽa nɔnɔme nyuiwo.” (1 Korintotɔwo 15:33) Nya “Hadede” si wozã le afi sia lɔ hadede kple amewo ŋutɔŋutɔ kpakple modzakaɖeɖewo abe video siwo nèkpɔna, videodzifefe siwo nèƒona kple ha siwo nèsena ene hã ɖe eme. Kenneth, si xɔ ƒe 17, gblɔ be: “Ele bɔbɔe be nànɔ ha si doa dzidzɔ na wò la sem ahanɔ edzim evɔ wò susu nàdzo ɖa le nya ƒaƒã siwo gblɔm wole le eme ya dzi kura, le esi haƒoƒoa alo ha ƒe ɖiɖime le vivim na wò ta.”\nNa amewo nàkpɔe be ètsi le susu me. Ame aɖewo gblɔa nya madzetowo, elabe wosusunɛ be ana amewo nabu yewo be yewotsi le susu me. Gake esia wɔwɔ menana wobua wo nenema o. Biblia gblɔ be ŋutete le ame tsitsiwo si be “woate ŋu ade vovo nyui kple vɔ̃ dome.” (Hebritɔwo 5:14) Womegblɔa nya madzetowo kple susu be yewoƒe nu “nawɔ dɔ” ɖe amewo dzi o.\nLe nyateƒe me la, ɖeko nya madzetowo gbɔgblɔ nana be nu manyomanyowo xɔa susu me na egblɔla kple ame bubuwo siaa. Nu manyomanyowo xɔ susu me na ame geɖe le xexea me xoxo! Agbalẽ si me nyawo míeyɔ va yi la ɖo aɖaŋu be, “Mègatsɔ tɔwòa kpee o, ke boŋ kpe asi ɖe eŋu be amewo ƒe susu me nadza. Esia ana wò ŋutɔ nàkpɔ dzidzɔ ɖe ɖokuiwò ŋu eye ame bubuwo hã akpɔ ŋudzedze ɖe ŋuwò.”\n“Nya veamewo gbɔgblɔ meƒoa nu nyui tso ame ŋu o. Ne màte ŋu agblɔ nya ɖeka pɛ nya veamewo magblɔmagblɔe o la, ɖeko wòana ame bubuwo nakpɔe be nya nyui aɖeke mele asiwò nàgblɔ o.”—Jared.\n“Ame sia ame ŋutɔ ate ŋu atia nya siwo tɔgbi wòadi be woanɔ dodom le ye nu. Ehiã be míabu nyawo ŋu nyuie hafi agblɔ togbɔ be menɔa bɔbɔe ɣesiaɣi o hã. Amedzudzu nye nɔnɔme si ŋu woate ŋu aɖe asi le.”—Jennifer.\nƉoe Ɖe Amewo Ɖoe Ɖe Amewo Ðe Amedzudzu Nye Nu Gbegblẽ Nenema Gbegbea?


MI-EWELAND - Eʋe ɣleti ŋkɔwo kple woƒe dzɔtsoƒe\nÈva:Aƒeme Kɔnuwo Eʋe ɣleti ŋkɔwo kple woƒe dzɔtsoƒe\nLe blema le eʋeawo gbɔ tsã vayi la, eʋeawo xlea ɣletiwo toa xexeme nudzɔdzɔwo dzi. Xexeme nudzɔdzɔwo abe tsidzaɣi looo, dzobiɣi looo, kuɖiɣi looo ... alo dɔléle aɖewo ɣi. Ateŋu nye ati alo gbe aɖe ƒe seƒoƒoɣi ŋutɔ gɔ hã faa. Wodoa dzesi xexeme nudzɔdzɔ siawo vaɣi toa woƒe ŋkeke ene (4 ) xexlewo me eye esia ɖea mɔ nawo woteŋu xlea Ƒè ɣletiwo hã wodzea nudzɔdzɔwo dzi pɛpɛpɛ.\nƑè ɣleti wuietɔ̃ (13 ) yenɔ Ʋeawo gbɔ vayi hafi woƒe gododo kple dzukɔ bubuwo abe Ashãnteawo alo Yevuawo wɔɛ bena Ƒè ɣleti wuieve (12 ) ƒe tɔtrɔ va dze eʋenyigba dzi.\nEʋe Ƒè ɣleti wuietɔ̃ (13 ) siawo enye: Dzove, Dzodze, Tedoxe, Afɔfiɛ, Dame, Masa, Siamlɔm, Dasiamime, Anyɔnyɔ, Kele, Adeamekpɔxe, Dzome, Ƒoave.\nƔleti sia ƒe ŋkɔ tso xexea me ƒe dzoxɔxɔ si nɔa anyi le ave siwo menye avexo, avetsu alo ave tsitsiwo o la ƒoƒo gɔmedzedze me. Le dzoxɔxɔ sia ta, woyɔa ave siawo be " Dzo-ve " si va trɔ zu Dzove. Ɣleti sia xɔa ŋkeke blaeve-vɔ-enyi (28).\nƔleti sia hã nye kuɖiŋɔli ɣleti abe dzove ene. Wotɔa dzo ave siwo woƒo la eye wodzraa anyigba ɖo hena nukuwo ƒaƒa alo dodo. Xexeame xɔa dzo ŋutɔ; le esiata woyɔnɛ bena Dzodze. Ɣleti sia hã xɔa ŋkeke blaeve-vɔ-enyi (28).\nƔleti sia xɔ ŋkɔ tso " Tedo " si adãtsi gbãtɔwo xena la me; ale wòzu Tedoxe. Ɣleti sia xɔa ŋkeke blaeve-vɔ-asieke (29).\nƔleti sia xɔ ŋkɔ tso alesi anyagba xɔa dzo vevie hefiaa afɔ na amewo ta; ale " Afɔ-fiã " va zu Afɔfiɛ. Ɣleti sia xɔa ŋkeke blaeve-vɔ-enyi (28) nenye Ƒe blibo la katã axɔ ŋkeke alafã-etɔ̃-blaade-vɔ-atɔ̃ (365) alo exɔa ŋkeke blaeve-vɔ-asieke (29) nenye Ƒe blibo la katã axɔ ŋkeke alafã-etɔ̃-blaade-vɔ-ade (366).\nƉe tsidzadza ta la, atiwo kple gbewo dea ama nyuie " Dea-ama " va zu Dame. Ɣleti sia xɔa ŋkeke blaeve-vɔ-enyi (28).\nAti aɖe si woyɔna be Masɛ la ƒoa se le ɣleti sia me eye eƒe seƒoƒowo hea kpeƒoame, vuvɔ kple taɖuame vaa ame dzi. Ale ɣleti sia xɔ ŋkɔ be Masɛ ɣleti si va zu Masa. Ɣleti sia xɔa ŋkeke blaeve-vɔ-enyi (28).


Ablɔɖe Vavã Na Mayawo\nGbetakpɔxɔ | December 2008\nGBE BUBU Amharic Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe German Hiligaynon Hungarian Igbo Indonesian Italian Korean Lithuanian Malagasy Myanmar Polish Portuguese Romanian Sepedi Setswana Slovak Slovenian Sranantongo Swahili Tsonga Turkish Ukrainian\nWONYA Mayawo le woƒe dɔ siwo wowɔ le blema la ta. Ƒe sia ƒe la, modzakaɖetsaɖilawo zɔa mɔ yia Mexico ƒe Yucatán Ƒukpo Afã la dzi ɖakpɔa piramid gãwo (xɔ ƒomevi aɖewo siwo tame le tsutsũe), abe esiwo le Chichén Itzá kple Cobá ene. Mayawo xɔ ŋkɔ le woƒe mɔɖaŋununya, kple ale si wokpɔ dzidzedze le agbalẽŋɔŋlɔ, akɔntabubu, kpakple ɣletiviŋutinunya siaa me ta. Woto nuŋɔŋlɔ deŋgɔ aɖewo siwo le abe nutatawo ene, xexlẽdzesi si nye “0,” kple ŋkeke 365 ƒe ɣletigbalẽ aɖe vae.\nLe subɔsubɔnyawo gome ya la, nuwo to vovo kura. Mayawo subɔa mawu geɖewo. Wosubɔa ɣe, ɣleti, tsidzadza, bli, kple nu bubu geɖewo. Woƒe nunɔlawo doa vevie ɣletivimefakaka. Le woƒe tadedeaguwɔnawo me la, wozãa lifi kple nɔnɔmewɔwɔwo, wotsɔa hɛ nɔa wo ɖokuiwo sim, eye wokɔa ʋu ɖi hetsɔa amewo saa vɔe, vevietɔ gamenɔlawo, kluviwo, kple ɖeviwo.\nSpaintɔwo Ƒe Vava\nAme siawo ƒomevie Spaintɔwo va kpɔ esime wova ɖo nuto mawo me le ƒe alafa 16 lia ƒe gɔmedzedze me. Taɖodzinu evee nɔ Spaintɔ siwo va ɖu Mayawo dzi si: gbãtɔe nye be anyigbawo kple kesinɔnuwo nasu yewo si, evelia, be yewoana Mayawo natrɔ dzi me azu Katolikotɔwo, ale be yewoana ablɔɖe wo tso trɔ̃subɔsubɔnuwɔna siwo me wowɔa ŋutasẽnu siwo gbɔ eme le la me. Ðe Spaintɔ siwo va ɖu Mayawo dzi la na wokpɔ subɔsubɔblɔɖe vavã, alo kpɔ ablɔɖe bubu ƒomevi aɖea?\nSpaintɔ siwo dome Katolikoha ƒe nunɔlawo hã nɔ la xɔ Mayawo ƒe agblenyigbawo le wo si. Evɔ tso gbe aɖe gbe ke la, agblenyigba siawo dzie Mayawo dea agble ɖo, eye wotsoa atiwo, ŋlɔa gbewo hetɔa dzo wo hafi doa nukuwo. Agblenyigba siawo xɔxɔ le Mayawo si he fukpekpe gã aɖe va wo dzi, eye wòde adikã woa kple Spaintɔwo dome. Wo dzi ɖulawo ɖo asi woƒe tsido goglowo hã dzi, evɔ tsido siawo koŋue nye afi siwo wokpɔa tsi tsonɛ le Yucatán ƒukpo bliboa dzi. Tsɔ kpe ɖe dziɖuɖua ƒe adzɔ si zu agba ɖe Mayawo dzi xoxo ŋu la, sɔlemehaa zii ɖe wo dzi be ŋutsu sia ŋutsu nanɔ adzɔ si ƒe home nye real 12 kple afã * xem ƒe sia ƒe, eye nyɔnu sia nyɔnu hã nanɔ real 9 xem, eye esia wɔe be woƒe fukpekpeawo gado gã ɖe edzi. Spaintɔ siwo xɔ anyigbawo le wo si la wɔ nɔnɔme sesẽ ma ŋu dɔ hena woawo ŋutɔwo ƒe viɖe. Gbã la, woxea ga si sɔlemehaa ka na Mayawo la ɖe wo nu, emegbe wozinɛ ɖe wo dzi be woawɔ dɔ va se ɖe esime wowɔ dɔ ɖe fe si wonyi le wo ŋu la nu keŋkeŋ. Esia na be Mayawo va zu woƒe kluviwo.\nNunɔlawo xɔa ga ɖe sɔlemewɔnawo abe tsideta, srɔ̃ɖeɖe, kple ameɖiɖi ene ta. Mayawo ƒe agblenyigbawo xɔxɔ, adzɔwo xɔxɔ le wo si kple gaxɔxɔ ɖe sɔlemewɔnawo ta wɔe be sɔlemehaa kpɔ kesinɔnu geɖe, evɔ Mayawo ya zu ame dahewo. Wobu Mayawo be wonye ame siwo si aʋatsodzixɔsewo nɔ, eye wonye ame manyanuwo tso dzɔdzɔme. Esia wɔe be sɔlemehakplɔlawo kple ame bubu siwo nɔ ŋusẽnɔƒewo kpɔe be esɔ be yewoaƒo wo atsɔ aɖɔ wo ɖo ahana woaɖe asi le aʋatsodzixɔsewo ŋu.\nMayawo Kple Spaintɔwo Dome Ʋa La\nEsi nɔnɔmea megava nya nɔ tsɔtsɔm na Mayawo o la, wogbe sɔlemehaa ƒe adzɔwo xexe, woɖe wo viwo ɖa le Katoliko sukuwo me, wogbe katekismo dede hegbe dɔwɔwɔ le agbleawo hã me tsɔ tsi tsitre ɖe Spaintɔwo ŋu. Gake ɖeko ema gblẽ nyaa ɖe edzi wu. Nɔnɔmea va ɖo eƒe sesẽaƒe le ƒe 1847 me—esi Spaintɔwo ɖu wo dzi ƒe 300 aɖewo megbe. Mayawo ho aʋa ɖe “yevuawo” ŋu, eye esiae he Mayawo kple Spaintɔwo dome ʋa la vae.\nAglãdzelaawo ƒe ŋgɔnɔlawo zã atitsoga aɖe si woyɔ be Atitsoga Ƒonu la, si megbe ame aɖe bena ɖo henɔa nu ƒom wòdzena abe atitsoga lae le nua ƒom ene, tsɔ dea dzi ƒo na Mayawo be woawɔ aʋa la va se ɖe ku me ke. Aʋa la mekpa Mayawo kura o. Esime dziɖuɖua ɖe gbeƒãe be aʋa la ke le ƒe 1853 me la, wowu Maya siwo nɔ Yucatán la dometɔ 40 le 100 me. Ke hã, aʋa suesuesuewo gayia edzi le wo dome ɣeaɖewoɣi, eye esia yi edzi hena ƒe 55. Mlɔeba la, Mayawo te ŋu va do le Spaintɔwo ƒe teteɖeanyi te, eye dziɖuɖua trɔ ma anyigbaa na Mayawo. Ke ɖe wokpɔ subɔsubɔblɔɖe hã?\nWomekpɔ Ablɔɖe Vavã O\nKatolikotɔnyenye si Spaintɔ amedziɖulawo he vae, kpakple Mayawo kple Spaintɔwo dome ʋa la dometɔ aɖeke mehe ablɔɖe vavã vae na Mayawo o. Va se ɖe egbea la, Mayawo gakpɔtɔ lé subɔsubɔ tsakatsaka, si nye kɔnu siwo wowɔna do ŋgɔ na Spaintɔwo ƒe vava kple Roma Katoliko kɔnu siwo wotsaka, la me ɖe asi.\nEsi agbalẽ si nye The Mayas—3000 Years of Civilization nɔ nu ƒom tso Maya siwo li egbea ŋu la, egblɔ be: “Mayawo kpɔtɔ dea ta agu na dzɔdzɔmenu siwo wosubɔna le blema la kple tɔgbui kukuwo le agblewo me, agadowo me, kple towo dzi, . . . eye le ɣeyiɣi ma ke me la, wosubɔa ame kɔkɔewo le sɔlemexɔwo me.” Eya ta wogblɔna be mawu si ŋkɔe nye Quetzalcoatl, alo Kukulcán lae nye Yesu, eye ɣletimawunɔ lae nye Maria Ðetugbui Nɔaƒe la. Gakpe ɖe eŋu la, wotsɔ tadedeagu na atitsoga la ɖɔ li tadedeagu na ceiba ti la, eye amewo gakpɔtɔ dea tsi atitsoga la abe ati gbagbee wònye ene. Wometaa Yesu ƒe nɔnɔme ɖe atitsogawo dzi o, ke boŋ ceiba seƒoƒowoe wotsɔ ɖoa atsyɔ̃ na wo.\nWokpɔ Ablɔɖe Vavã Mlɔeba!\nLe ƒe ʋɛ siwo va yi me la, Yehowa Ðasefo siwo le Mexico la te Biblia fiafia dɔ gã aɖe wɔwɔ le Mayawo ƒe nutoawo me. Wotaa Biblia srɔ̃gbalẽwo abe magazine sia ene ɖe Mayagbe me be woatsɔ akpe ɖe wo ŋu woase tame si Mawu ɖo ɖe ameƒomea ŋu la gɔme. Nu kae do tso eme? Esime wonɔ nyati sia ŋlɔm la, Fiaɖuƒegbeƒãla 6,600 siwo nye Mayagbedolawoe le Yehowa Ðasefowo ƒe hame 241 siwo le nutoa me la me. Ðe wònɔ bɔbɔe na Mayawo be woaɖe asi le wo tɔgbuiwo ƒe dzixɔsewo ŋu ale be woate ŋu axɔ Biblia me nyateƒea ade emea?\nAvu bliboe wònye na Maya siwo si dzi vavã le la. Marcelino kple srɔ̃a Margarita bua wo ɖokuiwo Katolikotɔ dovevienuwo. Ƒe sia ƒe la, be woade bubu tɔxɛ atitsoga la ŋu la, wokɔnɛ tso woƒe sɔlemexɔa me tsɔ yina ɖe woƒe aƒe me eye wowua lãwo tsɔ saa vɔe, emegbe woa kple woƒe ƒometɔwo kple xɔlɔ̃wo ɖaa vɔsalãwo ɖuna. Le ɣeyiɣi aɖe megbe la, Yehowa Ðasefowo va wo gbɔ le aƒe me, eye wote Biblia sɔsrɔ̃ kpli wo. Wogblɔ be: “Míede dzesii be nu si srɔ̃m míenɔ lae nye nyateƒea, gake míesusui be ne míeɖe asi le míaƒe tsã dzixɔsewo ŋu la, gbɔgbɔawo ava wɔ nu vevi mí.” Ke hã, woyi Biblia sɔsrɔ̃a dzi. Marcelino gblɔ be: “Vivivi la, Biblia me nyateƒea de míaƒe dzi gbɔ. Esia na be dzi ɖo mía ƒo míeƒoa nu na míaƒe ƒometɔwo kple xɔlɔ̃wo tso nu siwo srɔ̃m míele le Biblia me ŋu. Dzi le mía dzɔm azɔ be míevo tso aʋatsodzixɔse siwo wɔ mí kluviwo va yi la si me. Nu si ve mí koe nye be míedze egɔme kaba o. Le esia ta la, míedi be míawɔ míaƒe ŋutete ɖe sia ɖe afia Biblia me nyateƒe wɔnukuawo amewo.”\nAlfonso, ŋutsu aɖe si xɔ ƒe 73, nye Katolikotɔ dovevienu aɖe. Le woƒe nutoa me la, exɔa ŋgɔ na subɔsubɔzãwo ɖuɖu siwo me wowɔa Misa, ɖua ɣe henaa nuɖuɖu kple aha vavalawo katã le. Le azã mawo me la, amewo wɔa avu kple nyitsuwo. Egblɔ be: “Zi geɖe la, kaka azã mawo nawu enu la, amewo mua aha henɔa kɔ dam.” Egblɔ kpee be: “Togbɔ be azã siawo ɖuɖu doa dzidzɔ nam hã la, menɔ sesem le ɖokuinye me be nanewo mele edzi yim nyuie le nye subɔsubɔhaa me o.” Yehowa Ðasefowo va ɖe gbeƒã na Alfonso, eye wòlɔ̃ be woasrɔ̃ Biblia kpli ye. Togbɔ be lãme menɔ esi o hã la, ete kpekpewo dede le Fiaɖuƒe Akpata me. Fifia eɖe asi le eƒe subɔsubɔnuwɔna tsãtɔwo katã ŋu, eye wòwɔa mɔnukpɔkpɔ ɖe sia ɖe ŋu dɔ tsɔ ƒoa nu tso eƒe dzixɔse yeyea ŋu na ame siwo va srãnɛ kpɔ le aƒe me.\nEsiawo nye Maya siwo si dzi vavã le siwo si subɔsubɔblɔɖe vavã va su la ƒe kpɔɖeŋu ʋɛ aɖewo ko. Ɛ̃, piramid gã siwo le Yucatán la tulawo ƒe dzidzimeviwo gakpɔtɔ le afi sia va se ɖe egbe. Wogadoa wo degbea kokoko. Wo dometɔ geɖe nɔa anyixɔ siwo wotsɔ be gbã me abe wo tɔgbuiwo ke ene. Wodea bli kple ɖeti gble. Eye wogakpɔtɔ zãa woƒe agbledemɔnu xoxo, si nye atiwo tsotso kple gbewo ŋɔŋlɔ ahatɔ dzo wo hafi aƒã nukuwo la. Gake fifia la, Mawu ƒe Nya la me nyateƒea na ablɔɖe Maya geɖewo tso alakpasubɔsubɔ kple aʋatsodzixɔse ƒe kluvinyenye me. Enye dzidzɔ na wo be yewokpɔ Yesu ƒe nya wɔdɔɖeamedzi sia ƒe nyateƒenyenye dze sii be: “Miadze si nyateƒe la, eye nyateƒe la ana ablɔɖe mi.”—Yohanes 8:32.\n^ mm. 6 Real nye ga si Spaintɔwo ɖuna tsã.\nNuto aɖe si dzi blema Mayawo kpɔ ŋusẽ ɖo\nYucatán Ƒukpo Afã\nMayawo ƒe aƒedo aɖe, le Chichén Itzá\nMarcelino kple srɔ̃a Margarita le nya nyuia gblɔm na amewo le Yucatán\nYesu—Nya Siwo Amewo Gblɔ Tso Eŋu\nYesu—Kpɔɖeŋu Deblibo Si Míasrɔ̃\nDzadzɛnyenye—Nu Ka Tae Wòle Vevie?\nTEACH YOUR CHILDREN Nu Si Tae David Mevɔ̃na O\nKristotɔ Gbãtɔwo Le Helagbe- Dolawo Dome\nEgbegbe ‘Nukugbedadawo’—Mawu Gbɔe Wotsoa?\nGbe Si Gbe Wòtu Ka Yibɔ La\nVodadawo Didi Na Meva Ke Ðe Nyateƒea Ŋu\nEnye Wɔla Si Dze Na Míaƒe Kafukafu\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ December 2008\nGBETAKPƆXƆ December 2008


Misubɔ Yehowa Ðekae Abe Ƒome Ene | Ƒome Kpɔdzidzɔ\nGBE BUBU Abui Acholi Afrikaans Ahanta Ajië Albanian Alur Amerika Tokunɔgbe Amharic Angola Tokunɔgbe Arabic Arabic (Tunisia) Argentina Tokunɔgbe Armenian Assamese Ateso Aukan Australia Tokunɔgbe Aymara Azerbaijani Azerbaijani (Cyrillic) Balinese Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Bolivia Tokunɔgbe Boulou Bulgarian Cakchiquel (Central) Cambodian Catalan Cebuano Changana (Zimbabwe) Chavacano Chichewa Chile Tokunɔgbe Chin (Tiddim) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Dayak Ngaju Digor Douala Drehu Dusun Dutch Ecuador Tokunɔgbe Edo Efik Emberá (Catío) Esan Estonian Eŋlisi Eʋegbe Faroese Fijian Finland Tokunɔgbe Finnish Fon Frafra France Tokunɔgbe Franse Ga Galician Garifuna Georgian German Germany Tokunɔgbe Ghana Tokunɔgbe Gitonga Greek Greenlandic Guarani Guarani (Bolivia) Guatemala Tokunɔgbe Guerze Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (Ɣi) Huastec (San Luis Potosi) Hungarian Hungary Tokunɔgbe Iban Ibanag Ibinda Icelandic Igbo Iloko India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Japan Tokunɔgbe Japanese Javanese Jula Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kongo Korea Tokunɔgbe Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kurdish Sorani Kwangali Kwanyama Kyangonde Lamba Latvian Lenje Lhukonzo Lingala Lithuanian Lomwe Low German Luganda Lugbara Lunda Luo Macedonian Macua Madagascar Tokunɔgbe Malagasy Malawi Tokunɔgbe Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Mauritian Creole Maya Mazahua Mazatec (Huautla) Mbukushu Mende Meru Mexico Tokunɔgbe Mingrelian Mixe Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nambya Navajo Ndau Ndebele Ndebele (Zimbabwe) Ndonga Nengone Nepali New Zealand Tokunɔgbe Ngabere Ngangela Nias Niuean Norwegian Nyungwe Nzema Oromo Ossetian Otetela Otomi (Mezquital Valley) Panama Tokunɔgbe Pangasinan Papiamento (Aruba) Papiamento (Curaçao) Paraguay Tokunɔgbe Pennsylvania German Persian Pidzin (Kamerun) Poland Tokunɔgbe Polish Portugal Tokunɔgbe Portuguese Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Runyankore Russia Tokunɔgbe Russian Rutoro Réunion Creole Samoan Sangir Sango Saramaccan Sarnami Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovakia Tokunɔgbe Slovenian Solomon Islands Pidgin Somali Spanish Sranantongo Sunda Susu Swahili Swahili (Congo) Swati Sweden Tokunɔgbe Swedish Tagalog Tahitian Tajiki Tamil Tandroy Tankarana Tarahumara Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Toraja Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Udmurt Uighur (Cyrillic) Ukrainian Urdu Urhobo Uruund Uzbek Uzbek (Roman) Valencian Venda Venezuela Tokunɔgbe Vezo Vietnamese Wallisian Waray-Waray Wayuunaiki Welsh Wichi Wolaita Xhosa Xârâcùù Yoruba Zande Zapotec (Isthmus) Zapotec (Lachiguiri) Zimbabwe Tokunɔgbe Zulu\nMisubɔ Yehowa Ðekae Abe Ƒome Ene\n“Mide ta agu na ame si wɔ dziƒo kple anyigba kple atsiaƒu kple tsidzɔƒewo.”—Nyaɖeɖefia 14:7\nAbe ale si nàde dzesii ene la, Biblia me mɔfiame geɖewo le agbalẽ gbadza sia me siwo akpe ɖe wò kple wò ƒomea ŋu. Yehowa di be miakpɔ dzidzɔ. Edo ŋugbe be ne mietsɔ yeƒe subɔsubɔdɔa ɖo nɔƒe gbãtɔ la, “woatsɔ nu bubu siawo katã akpe ɖe eŋuti na mi.” (Mateo 6:33) Edi vevie be mianye ye xɔlɔ̃wo. Midze agbagba ɖe sia ɖe miazu exɔlɔ̃wo. Esiae nye mɔnukpɔkpɔ gãtɔ kekeake si ate ŋu asu ame si.—Mateo 22:37, 38.\n1 MIDO ŊUSẼ ƑOMEDODO SI LE MI KPLE YEHOWA DOME\nNYA SI BIBLIA GBLƆ: “‘Manye fofo na mi, eye miawo mianye viŋutsuwo kple vinyɔnuwo nam,’ Yehowa Ŋusẽkatãtɔ lae gblɔe.” (2 Korintotɔwo 6:18) Mawu di be mianye ye xɔlɔ̃ veviwo. Gbedodoɖa nye mɔ siwo dzi miato awɔ esia la dometɔ ɖeka. Yehowa di be mianɔ “gbe dom ɖa madzudzɔmadzudzɔe.” (1 Tesalonikatɔwo 5:17) Edi vevie be yease miaƒe dzimenyawo kple dzimaɖeɖiwo. (Filipitɔwo 4:6) Ne èdoa gbe ɖa kple wò ƒomea la, ana woakpɔe be èxɔ Yehowa dzi se vevie.\nTsɔ kpe ɖe nuƒoƒo na Mawu ŋu la, ehiã hã be miase eƒe nyawo. Miate ŋu awɔ esia ne miesrɔ̃a eƒe Nya la kple Biblia-srɔ̃gbalẽwo. (Psalmo 1:1, 2) Mide ŋugble le nu siwo miesrɔ̃na la ŋu. (Psalmo 77:12, 13) Ehiã hã be mianɔ Kristotɔwo ƒe kpekpewo dem edziedzi.—Psalmo 122:1-4.\nNuƒoƒo tso Yehowa ŋu na amewo nye mɔ vevi bubu si dzi miato ado ŋusẽ ƒomedodo si le mi kple Mawu dome. Zi ale si miele esia wɔm la, zi nenemae mia dome anɔ kplikplikpli wu.—Mateo 28:19, 20.\nNU SI MIATE ŊU AWƆ:\nMiɖo ɣeyiɣi aɖe ɖi gbe sia gbe hena Biblia-xexlẽ kple gbedodoɖa\nMawusubɔsubɔdɔwo nenye nu vevitɔ na mi le ƒomea me hafi modzakaɖeɖe kple dzidzɔdodonameɖokui nakplɔe ɖo\n2 MINA MIAƑE ƑOMETADEDEAGU NAÐE VI\nNYA SI BIBLIA GBLƆ: “Mite ɖe Mawu ŋu.” (Yakobo 4:8) Ele be ƒometadedeagu * ƒe ɖoɖo nanɔ mia si eye mianɔ ƒometadedeagua wɔm edziedzi. (1 Mose 18:19) Gake nu bubu aɖewo hã hiã. Ele be miaɖo ŋku Mawu dzi le miaƒe gbe sia gbe nuwɔnawo katã me. Ehiã be nàƒo nu tso eŋu “ne èbɔbɔ nɔ aƒewò me, alo nèle mɔ dzi, ne èmlɔ anyi, alo nèfɔ” ale be wò ƒomea kple Mawu dome nanɔ kplikplikpli wu. (5 Mose 6:6, 7) Miɖoe kplikpaa be yewoasrɔ̃ Yosua ame si gblɔ be: “Mía kple nye aƒe ya míasubɔ Yehowa!”—Yosua 24:15.\nMiɖoe koŋ mianɔ hehe nam miaƒe ƒomea me tɔwo wòasɔ ɖe wo dometɔ ɖe sia ɖe ƒe hiahiã nu\n^ mm. 13 Yehowa Ðasefowo ƒe ƒomewo ɖo ɣeyiɣi aɖe ɖi koŋ le kwasiɖa me tsɔ subɔa Mawu ɖekae, eye wodzroa Biblia me nyawo me le dziɖeɖi me.\nYEHOWA SUBƆLA KPƆDZIDZƆWO\nYehowa Mawu subɔsubɔe nye nu nyuitɔ kekeake. Enyea dzidzɔ na Yehowa be wòakpɔ wò kple wò ƒomea mianɔ esubɔm kple dzi blibo. Ne mieyi edzi le esia wɔm la, miava lɔ̃e eye miasrɔ̃e geɖe wu. (Marko 12:30; Efesotɔwo 5:1) Ne Mawu le miaƒe srɔ̃ɖeɖea me la, wò kple srɔ̃wò dome anɔ kplikplikpli wu. (Nyagblɔla 4:12; Yesaya 48:17) Wò kple wò ƒomea miate ŋu akpɔ dzidzɔ tegbee, esi mienyae be “Yehowa, mia Mawu, yra mi” ta.—5 Mose 12:7.\nƔekaɣie nye kple srɔ̃nye míegado gbe ɖa ɖekae kpɔ?\nNu kawoe mate ŋu asrɔ̃ kple nye ƒomea be míagaxɔ Yehowa dzi ase geɖe wu?\nƑOME ƑE TA NADE DZESII\nMègaɖe mɔ naneke natso miaƒe ƒometadedeagua me o\nNa ƒomea nanya nu siwo me miadzro la do ŋgɔ, ale be woadzra ɖo nyuie\nKpɔ egbɔ be ƒomea me tɔ ɖe sia ɖe kpɔ gome le eme\nNa ame sia ame naɖe dzi ɖi ahase vivi na ƒometadedeagua\nKpɔ ale si ɖoɖo sia ate ŋu akpe ɖe ŋuwò nàte ɖe Mawu ŋu kple ale si wòate ŋu ado ŋusẽ miaƒe ƒomekadodoa.\nLɔlɔ̃ si Yesu ɖe fia nye kpɔɖeŋu nyui si srɔ̃ŋutsuwo, srɔ̃nyɔnuwo, dzilawo kple ɖeviwo nasrɔ̃. Nu kae míesrɔ̃ tso egbɔ?


Mawu Nyateƒetɔ La Sɔsrɔ̃\nGbetakpɔxɔ—Tata Si Míesrɔ̃na | August 2003\nGBE BUBU Albanian Amerika Tokunɔgbe Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Franse Ga German Greek Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Ossetian Papiamento (Curaçao) Persian Polish Portuguese Romanian Samoan Setswana Seychelles Creole Shona Silozi Slovak Slovenian Spanish Sranantongo Swahili Tatar Thai Tsonga Turkish Ukrainian Urdu Vietnamese\n“Mizu mawusrɔ̃lawo abe lɔlɔ̃viwo ene.”—EFESOTƆWO 5:1.\n1. Nuka dzie ame aɖewo xɔ se ku ɖe nyateƒe ŋu, eye nukatae nukpɔsusu sia nye vodada?\n“NUKAE nye nyateƒe?” (Yohanes 18:38) Nya ma si Pontio Pilato bia fewuɖuɖutɔe ƒe 2,000 kloe enye esia la, le fiafiam be nyateƒea nye nane si ŋu womate ŋu ake ɖo o. Ame geɖe alɔ̃ ɖe edzi egbea nenema. Nyateƒe la ŋutɔ nye nusi ŋu wotsi tre ɖo. Ðewohĩ èse wogblɔ kpɔ be amesiame wɔa eya ŋutɔ ƒe nyametsotso le nusi nye nyateƒe ŋu, alo be nyateƒea nye nane si le eteƒe vaseɖe afia aɖe, alo be nyateƒe trɔna ɣesiaɣi. Nukpɔsusu sia nye vodada. Taɖodzinu si tututu le numekuku wɔwɔ kple agbalẽsɔsrɔ̃ ŋue nye be woanya nusi le eteƒe, woanya nyateƒea ku ɖe xexeme si míele la ŋu. Nyateƒea menye ame ŋutɔ ƒe nukpɔsusu o. Le kpɔɖeŋu me, ɖeko amegbetɔ ƒe luʋɔ anye nu makumaku loo alo manye nu makumaku o. Ðeko Satana anye amesi li loo alo amesi meli o. Ðeko tameɖoɖo anɔ agbe ŋu loo alo manɔ eŋu o. Le goawo dometɔ ɖesiaɖe me la, ŋuɖoɖo si sɔ ɖeka koe ate ŋu anɔ anyi. Ðeka nye nyateƒe, eye evelia nye aʋatso; woa kple evea mate ŋu anye nyateƒe o.\n2. Mɔ kawo nue Yehowa nye Mawu nyateƒetɔ le, eye biabia kawo mee míadzro fifia?\n2 Le nyati si do ŋgɔ me la, míedzro eme kpɔ be Yehowa nye Mawu nyateƒetɔ. Enya nyateƒea ku ɖe nuwo katã ŋu. Vovototo ɖedzesi si le woa kple eƒe futɔ bleame Satana Abosam dome enye be Yehowa nye nyateƒetɔ ɣesiaɣi. Gawu la, Yehowa ɖea nyateƒea fiaa ame bubuwo dɔmenyotɔe. Apostolo Paulo xlɔ̃ nu hati Kristotɔwo be: “Mizu mawusrɔ̃lawo abe lɔlɔ̃viwo ene.” (Efesotɔwo 5:1) Abe Yehowa ƒe Ðasefowo ene la, aleke míate ŋu asrɔ̃ eyama le nuƒoƒo kple agbenɔnɔ ɖe nyateƒea nu mee? Nukatae wòle vevie be míawɔe alea? Eye kpeɖodzi kawoe le mía si be Yehowa kpɔa ŋudzedze ɖe amesiwo nɔa agbe ɖe nyateƒe la nu ŋu? Mina míakpɔe ɖa.\n3, 4. Aleke apostolo Paulo kple Petro ƒo nu tso nusi gbɔna dzɔdzɔ ge le “ŋkeke mamlɛawo” me ŋui?\n3 Míele ɣeyiɣi aɖe si me mawusubɔsubɔ me aʋatsokaka bɔ ale gbegbe. Abe alesi gbɔgbɔ ʋã apostolo Paulo wògblɔe ɖi ene la, mawusosroɖa ƒe nɔnɔme aɖe le ame geɖewo si le ‘ŋkeke mamlɛ’ siawo me gake wogbe eƒe ŋusẽ. Ame aɖewo tsia tre ɖe nyateƒea ŋu henyea “tamegbegblẽtɔwo.” Gakpe ɖe eŋu la, ‘ame vɔ̃ɖiwo kple ameblelawo yi edzi vɔ̃ɖitɔe wu le amewo blem, eye amewo le wo blem.’ Togbɔ be amesiawo srɔ̃a nu ɖaa hã la, ‘womeɖoa nyateƒe ƒe sidzedze vavãtɔ gbɔ o.’—Timoteo II, 3:1, 5, 7, 8, 13.\n4 Gbɔgbɔ ʋã apostolo Petro hã wòŋlɔ nu ku ɖe ŋkeke mamlɛawo ŋu. Abe alesi wògblɔe ɖi tututu ene la amewo megbea nyateƒe la ko o, ke boŋ woɖua fewu le Mawu ƒe Nya kple amesiwo ɖea gbeƒã nyateƒe si le eme la ŋu. ‘Le woa ŋutɔwo ƒe nudzodzrowo nu la,’ fewuɖula siawo ŋea aɖaba ƒua nyateƒe si wònye be tsi ɖe Noa ŋɔli me xexea wònye etsɔ si gbɔna ƒe ʋɔnudɔdrɔ̃ ƒe kpɔɖeŋu la dzi. Woƒe tamebubu ɖe woƒe nudzodzrowo nu azu afɔku na wo ne Mawu ƒe ɣeyiɣi de be wòatsrɔ̃ ame mavɔ̃mawuwo.—Petro II, 3:3-7.\nYehowa Subɔlawo Nya Nyateƒea\n5. Nya kae nyagblɔɖila Daniel gblɔ ɖi be adzɔ le ‘nuwuɣi la’ me, eye aleke nyagblɔɖi sia va emee?\n5 Nyagblɔɖila Daniel gblɔ nu bubu aɖe kura si anɔ edzi yim le Mawu ƒe amewo dome ŋu nya ɖi esime wònɔ nu ƒom tso ‘nuwuɣia’ ŋu—si nye subɔsubɔ me nyateƒea gbugbɔgaɖoanyi. Eŋlɔ bena: “Ame geɖewo adzro eme, eye sidzedze adzi ɖe edzi.” (Daniel 12:4) Ameblela gã la metɔtɔ Yehowa ƒe amewo alo gbã ŋku na wo o. Biblia me dzodzro na wova kpɔ sidzedze vavãtɔ. Le ƒe alafa gbãtɔ me la, Yesu fia nu geɖe eƒe nusrɔ̃lawo. ‘Eʋu woƒe tame bena woase Ŋɔŋlɔawo gɔme.’ (Luka 24:45) Yehowa wɔ nenema ke le míaƒe ŋkekea me. Eto eƒe Nya, eƒe gbɔgbɔa, kple eƒe habɔbɔa dzi na ame miliɔn geɖe le xexeame va nya nusi wònya xoxo—si nye nyateƒea.\n6. Biblia me nyateƒe kawo gɔmee Mawu ƒe amewo se?\n6 Mawu ƒe amewo si míenye na míeva se nu geɖe gɔme si míanya gbeɖe hafi o. Míenya ŋuɖoɖo na nya siwo ŋu xexemenunyalawo dagba le ƒe akpe geɖe. Le kpɔɖeŋu me, míenya nusita fukpekpe li, nusita amewo kuna, eye míenya nusita amegbetɔwo mate ŋu akpɔ xexeame katã ƒe ŋutifafa kple ɖekawɔwɔ o. Woyra mí hã kple ŋutega siwo gblɔ nusiwo ava dzɔ le etsɔme—si nye Mawu ƒe Fiaɖuƒea, paradisonyigba, kple agbe mavɔ le blibodede me. Míeva nya Yehowa, Nuwokatãtaƒola la. Míesrɔ̃ nu ku ɖe eƒe nɔnɔme nyoameŋuawo ŋu kpakple alesi míawɔ axɔ eƒe yayra. Nyateƒe la nyanya kpena ɖe mía ŋu míenyaa nusi menye nyateƒe o. Nyateƒe la ŋudɔwɔwɔ kpɔa mía ta tso numadeamedziwo yomenɔnɔ me, ekpena ɖe mía ŋu míekpɔa nu nyuitɔwo le agbe me, eye wònaa etsɔme ƒe mɔkpɔkpɔ wɔnuku aɖe mí.\n7. Amekawoe te ŋu kpɔa Biblia me nyateƒea, eye amekawoe mete ŋu kpɔnɛ o?\n7 Ðe nèse Biblia me nyateƒea gɔmea? Ne ese egɔme la, ekema woyra wò ŋutɔ. Ne agbalẽŋlɔla ŋlɔ agbalẽ la, etrɔa asi le eŋu be wòasɔ na amewo ƒe ƒuƒoƒo aɖewo. Woŋlɔa agbalẽ aɖewo na agbalẽnyala gãwo, eye woŋlɔa bubu aɖewo na ɖeviwo, eye woŋlɔa ɖewo kura na dɔ tɔxɛ aɖewo wɔlawo. Togbɔ be wowɔ Biblia na amesiame hã la, wowɔe be amewo ƒe ƒuƒoƒo aɖewo koŋ nase egɔme ahakpɔ ŋudzedze ɖe eŋu. Yehowa trɔ asi le eŋu na ɖokuibɔbɔlawo, ame fafa siwo le anyigba dzi. Amesiawo te ŋu sea Biblia gɔme, metsɔ le hehe si woxɔ, dekɔnu si le wo si, ɖoƒe si le wo si le hadome, alo gbe si wodona, me o. (Timoteo I, 2:3, 4) Gake womena Biblia gɔmesese amesiwo ƒe dzi metrɔ ɖe eŋu o, metsɔ le alesi woƒe susu ɖae alo alesi wonya agbalẽe me o. Dadalawo, ɖokuidoɖedzilawo, mate ŋu ase nyateƒe nya xɔasi siwo le Mawu ƒe Nya me la gɔme o. (Mateo 13:11-15; Luka 10:21; Dɔwɔwɔwo 13:48) Mawu ɖeka koe ate ŋu awɔ agbalẽ ma.\nYehowa Subɔlawo Nye Nyateƒetɔwo\n8. Nukatae Yesu nye nyateƒea ŋutɔŋutɔ?\n8 Yehowa ƒe Ðasefo wɔnuteƒewo nye nyateƒetɔwo abe eyama ke ene. Yesu Kristo si nye Yehowa ƒe Ðasefo si ƒo ɖesiaɖe ta la tsɔ nusiwo wòfia kple alesi wònɔ agbe hekui la ɖo kpe nyateƒea dzi. Eʋli Yehowa ƒe nya kple ŋugbedodowo ƒe nyateƒea ta. Eyata Yesue nye nyateƒea ŋutɔŋutɔ, abe alesi eya ŋutɔ gblɔe ene.—Yohanes 14:6; Nyaɖeɖefia 3:14; 19:10.\n9. Nya kawoe Ŋɔŋlɔawo gblɔ le nyateƒetoto ŋu?\n9 “Amenuveve kple nyateƒe yɔ [Yesu] fũ” eye “alakpa menɔ eƒe nu me kpɔ o.” (Yohanes 1:14; Yesaya 53:9) Kristotɔ vavãwo dzea kpɔɖeŋu si Yesu ɖo la yome le nyateƒetoto na amewo me. Paulo xlɔ̃ nu haxɔsetɔwo be: “Amesiame nagblɔ nyateƒe na ehavi; elabena ŋutinuwo míenye na mía nɔewo.” (Efesotɔwo 4:25) Do ŋgɔ la, nyagblɔɖila Zaxarya ŋlɔ be: “Amesiame neto nyateƒe na ehavi.” (Zaxarya 8:16) Kristotɔwo nye nyateƒetɔwo elabena wodi be yewoadze Mawu ŋu. Yehowa nye nyateƒetɔ eye wònya afɔku si le alakpadada me. Eyata esɔ be edi tso esubɔlawo si be woato nyateƒe.\n10. Nukatae amewo daa alakpa, eye afɔku kae dona tsoa eme?\n10 Le ame geɖewo gome la, alakpadada adze abe dɔwɔnu nyui aɖe si woazã atsɔ axɔ mɔnukpɔkpɔ aɖewo ene. Amewo kaa aʋatso be yewoasi le tohehe nu, akpɔ viɖe aɖe, alo be amewo nakafu yewo. Gake alakpadada nye agbenɔnɔ si doa vlo ame. Gawu la, Mawu mekpɔa ŋudzedze ɖe aʋatsokala ŋu o. (Nyaɖeɖefia 21:8, 27; 22:15) Ne wonya be míenye nyateƒetɔwo la, amewo xɔa míaƒe nyawo dzi sena; wokana ɖe mía dzi. Gake ne wolé mí be míeda alakpa ɖeka pɛ ko la, amewo ake ɖi nya sia nya si míagblɔ le etsɔme ƒe nyateƒenyenye ŋu. Afrika lododo aɖe gblɔ be: “Alakpadada ɖeka gblẽa nya akpe siwo nye nyateƒe.” Lododo bubu gblɔ be: “Womaxɔ alakpatɔ dzi ase gbeɖe o, ne ele nyateƒe tom gɔ̃ hã.”\n11. Mɔ ka nue nyateƒetoto lɔ nu geɖe ɖe eme wu nyateƒea gbɔgblɔ ko le?\n11 Nyateƒetoto lɔ nu geɖe ɖe eme wu nyateƒea gbɔgblɔ ko. Enye mɔ si nu wonɔa agbe ɖo. Eɖea amesi tɔgbe míenye la fiana. Míenana amewo nyaa nyateƒea menye le nusi míegblɔna ɖeɖeko me o, ke boŋ le nusi míewɔna hã me. Apostolo Paulo bia be: “Wò amesi fia nu ame bubuwo la, ɖe mèfia nu ɖokuiwò oa? Wò amesi ɖe gbeƒã bena, womegafi fi o la, wòe fi fia? Wò amesi gblɔ bena womegawɔ ahasi o la, wòe wɔ ahasia?” (Romatɔwo 2:21, 22) Ne míedi be míafia nyateƒea ame bubuwo la, ele be míanye nyateƒetɔwo le míaƒe mɔwo katã dzi. Ŋkɔ si anɔ mía ŋu le nyateƒetoto kple anukwareɖiɖi me akpɔ ŋusẽ gã aɖe ɖe alesi amewo axɔ nusi fiam míele la dzi.\n12, 13. Nya kae ɖevi aɖe ŋlɔ tso nyateƒetoto ŋu, eye nuka gbɔe eƒe agbenyuinɔnɔ ƒe dzidzenu kɔkɔa tso?\n12 Ðevi siwo le Yehowa subɔm hã nya vevienyenye si le nyateƒetoto ŋu. Le suku ŋutinyaŋɔŋlɔ aɖe me la, Jenny, si xɔ ƒe 13 ɣemaɣi, ŋlɔ bena: “Anukwareɖiɖi nye nɔnɔme aɖe si melɔ̃na vevie. Nublanuitɔe la, ame ʋɛ aɖewo koe ɖia anukware egbea. Medo ŋugbe na ɖokuinye be malé anukwareɖiɖi me ɖe asi ɣeawokatãɣi le nye agbe me. Maɖi anukware nenye be nyateƒea gbɔgblɔ maɖe vi na nye ŋutɔ alo xɔ̃nyewo enumake o gɔ̃ hã. Mekpɔna egbɔ be xɔ̃nyewo nyea amesiwo toa nyateƒe eye wonyea anukwareɖilawo.”\n13 Jenny ƒe nufiala gblɔ le dɔdasia ŋu be: “Togbɔ be metsi o hã la, ete ŋu ɖo agbenyuinɔnɔ ƒe gɔmeɖose ŋuti taɖodzinu kɔkɔ sia. Menya be anɔ agbe ɖe wò gɔmeɖosea nu elabena agbenyuinɔnɔ ƒe ŋutete ma le asiwò.” Nukae kpe ɖe sukuvi nyɔnuvi sia ŋu be wòtu agbenyuinɔnɔ ŋutete sia ɖo? Jenny gblɔ le eƒe ŋgɔdonya me be yeƒe subɔsubɔe “ɖo agbe me dzidzenuawo [na ye].” Ƒe adre va yi tso esime Jenny ŋlɔ ŋutinya sia. Abe alesi Jenny ƒe nufiala de dzesii le eŋu ene la, eyi dzi lé agbenyuinɔnɔ ƒe dzidzenu kɔkɔa me ɖe asi le eƒe agbe me abe Yehowa Ðasefo ene.\nYehowa Subɔlawo Ðe Nyateƒea Ðe Go\n14. Nukatae wònye agbanɔamedzi gã aɖe koŋ le Mawu subɔlawo dzi be woalé nyateƒea me ɖe asi?\n14 Nyateƒee, ame bubu siwo menye Yehowa Ðasefowo toa nyateƒe eye woadze agbagba be yewoaɖi anukware. Ke hã esi míenye Mawu subɔlawo ta la, enye agbanɔamedzi gã aɖe koŋ le mía dzi be míalé nusi nye nyateƒe me ɖe asi. Wotsɔ Biblia me nyateƒea—si nye nyateƒe siwo ate ŋu akplɔ ame ayi agbe mavɔ me—de asi na mí. Eyata enye agba le mía dzi be míafia sidzedze sia ame bubuwo. Yesu gblɔ be: “Amesiame, si wona nu geɖee la, woabia nu geɖe le esi.” (Luka 12:48) Le nyateƒe me la, ‘wobia nu geɖe’ tso amesiwo xɔ Mawu ŋuti sidzedze xɔasi la si.\n15. Dzidzɔ kae míekpɔna le Biblia me nyateƒea fiafia ame bubuwo me?\n15 Dzidzɔ le Biblia me nyateƒea fiafia amewo me. Abe Yesu ƒe ƒe alafa gbãtɔ me nusrɔ̃lawo ene la, míeɖea gbeƒã nyanyuia—si nye mɔkpɔkpɔ gbedasi ʋãdziname—na amesiwo ‘ka hlẽ abe alẽ, siwo kplɔla meli na o la ene’ kple amesiwo wotsɔ “gbɔgbɔ vɔ̃wo ƒe nufiafia” gbã ŋku na hetɔtɔ la. (Mateo 9:36; Timoteo I, 4:1) Apostolo Yohanes ŋlɔ bena: “Nyemekpɔ dzidzɔ gã wu esia be, mese bena, vinyewo zɔna le nyateƒe me o.” (Yohanes III, 4) Yohanes ‘viwo’—anye amesiwo wòkplɔ va nyateƒea me—ƒe nyateƒetɔnyenye he dzidzɔ gã aɖe vɛ nɛ. Míekpɔa dzidzɔ ne amewo xɔ Mawu ƒe Nyaa kple dzidzɔ.\n16, 17. (a) Nukatae menye amewo katãe xɔa nyateƒea o? (b) Dzidzɔ kae nàte ŋu akpɔ ne èle gbeƒã ɖem Biblia me nyateƒea?\n16 Nyateƒee, menye amewo katãe axɔ nyateƒea o. Yesu gblɔ Mawu ŋuti nyateƒea, esime amewo melɔ̃ be yewoasee o gɔ̃ hã. Egblɔ na Yudatɔ tsitretsiɖeŋulawo bena: “Nukaŋuti míexɔm se o mahã? Amesi tso Mawu me la, sea Mawu ƒe nyawo; miawo la miele wo sem o, le esi mietso Mawu me o la ta.”—Yohanes 8:46, 47.\n17 Abe Yesu ene la, míawo hã míehena ɖe megbe le Yehowa ŋuti nyateƒe xɔasia gbɔgblɔ me o. Míekpɔa mɔ be amesiame naxɔ nya si míegblɔna na wo o, elabena menye amewo katãe xɔ nya si Yesu gblɔ la o. Ke hã dzi dzɔa mí esi míenya be míele dɔ nyui wɔm. Yehowa to eƒe amenuveve me di be woaɖe nyateƒea afia ameƒomea. Abe amesiwo si nyateƒea le ene la, Kristotɔwo va zua kekeliviwo le xexe doviviti me. Míate ŋu akpe ɖe ame bubuwo ŋu be woatsɔ ŋutikɔkɔe ana mía Fofo si le dziƒo ne míena nyateƒea klẽ le míaƒe nyawo kple nuwɔna me. (Mateo 5:14, 16) Míeɖenɛ fiana le dutoƒo be míetsri Satana ƒe nyateƒe si wòtrɔ gboe eye míeléa Mawu ƒe Nya dzadzɛ si wometɔ tsi o la me ɖe asi. Nyateƒea si míenya heɖea gbeƒãe la ate ŋu ana ablɔɖe vavã amesiwo xɔe.—Yohanes 8:32.\nTi Nyateƒetoto Yome\n18. Nukatae Yesu ve Nataniel nu eye aleke wòwɔe?\n18 Yesu lɔ̃ nyateƒea heto nyateƒe. Le eƒe subɔsubɔdɔa me le anyigba dzi la, eve amesiwo toa nyateƒe la nu. Yesu gblɔ le Nataniel ŋu be: “Kpɔ ɖa, Israeltɔ vavãe, amesi me alakpa mele o.” (Yohanes 1:47) Emegbe wotia Nataniel, si anɔ eme be wogayɔnɛ be Bartolomeo la, be wòanye apostolo 12-awo dometɔ ɖeka. (Mateo 10:2-4) Bubu ka gbegbe nye esi wonye!\n19-21. Aleke woyra ŋutsu si nye ŋkuagbãtɔ tsã ɖe eƒe nyateƒetoto dzinɔameƒotɔe tae?\n19 Wogblɔ nyateƒetola bubu aɖe si Yesu yra ƒe ŋutinya le Biblia-gbalẽ siwo Yohanes ŋlɔ ƒe ta blibo ɖeka me. Míenya eŋkɔ o. Nusi míenya le ŋutsua ŋu enye be enye nubiala aɖe si wodzi ŋkuagbãtɔ. Ewɔ nuku na amewo esi Yesu ʋu ŋku nɛ. Gbedada wɔnuku sia ŋu nya ɖo to me na Farisitɔwo, amesiwo lé fu nyateƒe la, eye wobla nu be amesiame si axɔ Yesu dzi ase la woaɖee le ƒuƒoƒoa me. Esi amesi nye ŋkuagbãtɔ tsã la dzilawo nya Farisitɔwo ƒe nugbeɖoɖoa ta la, woble wo gblɔ na wo bena yewomenya alesi wòdzɔe be yewo via va le nu kpɔm azɔ o alo nya amesi da gbe le eŋu o.—Yohanes 9:1-23.\n20 Wogayɔ amesi ŋu woda gbe le la va Farisitɔwo gbɔ ake. Esi metsɔ le nusi ava dzɔ me o la, eto nyateƒe dzideƒotɔe. Eɖe alesi wɔ wòkpɔ dɔyɔyɔ la me eye be Yesue da gbe le ye ŋu. Esi alesi ame xɔŋkɔ kple ame nyagbalẽ siawo mexɔ edzi se be Mawu gbɔe Yesu tso o wɔ nuku na amesi ŋu woda gbe le la, exlɔ̃ nu wo dzideƒotɔe be woalɔ̃ ɖe nusi nɔ dzedzem ƒã la dzi: “Ðe amesia metso Mawu gbɔ o la, ne mate ŋu awɔ naneke o.” Esi nyanuɖenya aɖeke menɔ Farisitɔwo si o ta la, wobu fɔe be mebuna ame o eye wonyae do goe.—Yohanes 9:24-34.\n21 Esi Yesu se nya sia la, etsɔ lɔlɔ̃ di ŋutsua dzigbɔɖitɔe. Esi wòke ɖe eŋu la, etu xɔse si amesi nye ŋkuagbãtɔ tsã la ɖe fia la ɖo. Yesu ʋu eme nɛ tẽ be yee nye Mesia la. Aleke gbegbee woyra ŋutsu ma ɖe nyateƒetoto tae nye si! Nyateƒee, Mawu ƒe amenuveve le amesiwo toa nyateƒea dzi.—Yohanes 9:35-37.\n22. Nukatae wole be míati nyateƒetoto yome?\n22 Nyateƒetoto nye nuwɔna si me wòle be míalé ɖe asi vevie. Enye nu vevi aɖe le kadodo kple amewo kpakple kadodo kple Mawu tutuɖo kple emeléle ɖe asi me. Be woanye nyateƒetɔ fia be woanye amesi naa nuwo dzena gaglã, ame vavã, amesi ŋu woate ŋu ate ɖo, kple amesi dzi woate ŋu aka ɖo, eye enye nusi ŋu Yehowa kpɔa ŋudzedze ɖo la wɔwɔ. (Psalmo 15:1, 2) Be woanye alakpatɔ fia be woanye ameblela, amesi dzi womete ŋu kana ɖo, kple aʋatsotɔ eye enana Yehowa mekpɔa ŋudzedze ɖe ame ŋu o. (Lododowo 6:16-19) Eyata ɖoe kplikpaa be nàti nyateƒetoto yome. Nyateƒee, be míasrɔ̃ Mawu nyateƒetɔ la, ele be míanya nyateƒea, ato nyateƒe, ahanɔ agbe ɖe nyateƒea nu.\n• Nukatae míada akpe be míenya nyateƒea?\n• Aleke míate ŋu asrɔ̃ Yehowae le nyateƒetoto me?\n• Viɖe kawoe le Biblia me nyateƒea fiafia ame bubuwo me?\n• Nukatae wole vevie be míanɔ nyateƒetoto dzi?\nKristotɔwo ɖea gbeƒã Biblia me nyateƒea dzonɔamemetɔe le esi wotsɔe de wo si ta\nWoyra ŋkuagbãtɔ si ŋu Yesu da gbe le la vevie le esi wòto nyateƒe ta\nƉoe Ɖe Amewo Ɖoe Ɖe Amewo Mawu Nyateƒetɔ La Sɔsrɔ̃\nw03 8/1 axa 14-19\nHiãtɔwo Gale Ko Ðom Ðe Edzi\nHiãkame Nusi Aɖee Ða Keŋkeŋ Didi\nDzigbɔɖi Kple Dzidodo Me Tsonu Dodzidzɔname\nYehowa, Mawu Nyateƒetɔ La\n“Faa Miexɔe, Faa Minae”\nDzidzɔtɔwoe Nye Amesiwo Ƒe Mawu Yehowa Nye\nNuwɔwɔ le Ŋuɖɔɖɔɖo me Sɔsrɔ̃\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2003\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA August 2003\nGBETAKPƆXƆ—TATA SI MÍESRƆ̃NA August 2003